Slovenskí futbalisti by mali odohrať najbližší domáci kvalifikačný zápas bez divákov

Potvrdenie verdiktu

Trest pre Slovensko?

Trest pre Maďarsko

Trest pre Slovan

BRATISLAVA. Najbližší domáci súboj v kvalifikácii o postup na majstrovstvá Európy 2020 by mala slovenská futbalová reprezentácia absolvovať pred prázdnymi tribúnami. Ako v sobotu večer informovala RTVS v spravodajstve G-B-S, Slováci dostali trest od Európskej futbalovej únie (UEFA) za správanie sa fanúšikov v septembrovom súboji v Budapešti proti domácemu Maďarsku. UEFA ani Slovenský futbalový zväz (SFZ) túto spravu zatiaľ nepotvrdili. V októbri bude slovenská futbalová reprezentácia hostiť výber Walesu v súboji E-skupiny kvalifikácie o postup na ME. Slováci doteraz nazbierali deväť bodov, Walesania o tri menej. Prvý vzájomný zápas oboch súperov sa v marci skončil v Cardiffe triumfom domácich 1:0. Za spomenutý súboj v Budapešti dostali trest aj Maďari, ktorí absolvujú októbrový domáci súboj proti výberu Azerbajdžanu pred prázdnymi tribúnami. UEFA dištancovala Maďarov za správanie sa priaznivcov Maďarska v budapeštianskom súboji proti Slovákom. Na základe správy delegáta napriek upozorneniam zo strany národnej federácie či prosbám od hráčov sa maďarskí fanúšikovia prezentovali opakovanými "rasistickými a nenávistnými" pokrikmi na adresu Slovákov, ktorí napokon zvíťazili 2:1. UEFA sa rozhodla pristúpiť k uzavretiu štadióna, ku ktorému pridala aj pokutu 60-tisíc eur, pretože za ostatných päť rokov nejde o prvé, ale opakované previnenie Maďarov.


Nemecké firmy chcú mať o vzťahoch po brexite jasno do októbra

Nemecké podnikateľské organizácie vyzvali Britániu, aby ujasnila plány v oblasti vzťahov s Úniou po brexite.

BERLÍN. Nemecké podnikateľské organizácie vyzvali Veľkú Britániu, aby ujasnila svoje plány v oblasti vzťahov s Európskou úniou po brexite. Podnikateľské organizácie v spoločnom vyhlásení, ktoré zverejnili v pondelok, uviedli, že pokrok v tejto otázke je nevyhnutný na summite EÚ tento mesiac. Vyjadrili pritom obavy, že zaručené nie je dokonca ani "prechodné obdobie" po vystúpení Británie z EÚ v marci budúceho roka.Šéf Združenia nemeckého priemyslu (BDI) Dieter Kempf uviedol, že "naše firmy musia mať do októbra jasno o plánoch po dni brexitu". Jeho partner z Nemeckej asociácie zamestnávateľov (BDA) Ingo Kramer dodal, že po brexite musia nemecké firmy mať možnosť posielať zamestnancov do britských pobočiek rovnako "nekomplikovaným" spôsobom, ako budú môcť britské firmy vysielať zamestnancov do pobočiek v EÚ.


Dopravný podnik zjednal nižšiu cenu nových autobusov

Nákupná cena autobusov sa ešte pred niekoľkými dňami pohybovala na úrovni 27 miliónov eur.

BRATISLAVA. Nákup 90 nových autobusov do vozového parku Dopravného podniku Bratislava (DPB) sa zrejme nepredraží o približne tri milióny eur, ako tomu hrozilo. Nákup vozidiel sa bude financovať prostredníctvom dlhodobého úveru vo výške 24 miliónov eur, ktorý v decembri 2016 odobrili bratislavskí mestskí poslanci. Nákupná cena autobusov sa však ešte pred niekoľkými dňami pohybovala na úrovni okolo 27 miliónov eur. DPB v pondelok informoval, že finalizuje verejné obstarávanie na nákup nových autobusov v súlade s rozhodnutím mestského zastupiteľstva. "V súčasnej dobe sme úspešne ukončili rokovania, ktoré vyústia do uzatvárania zmlúv s dodávkou zabezpečujúcou stopercent prepravnej kapacity dodávok autobusov, ktoré plánujeme nakúpiť. Uzavreté kontrakty tak budú v súlade s tým, čo schválili poslanci v mestskom zastupiteľstve," priblížil generálny riaditeľ DPB Milan Urban. Nákup autobusov bude financovaný formou investičného úveru, ktorého splácanie bude zo zdrojov DPB, bez zvýšenia nárokov na mestský rozpočet. "Konečná cena 24 miliónov eur teda zahŕňa okrem navýšenia dvoch vozidiel, aj informačný odbavovací systém najvyššej úrovne, aj dodávku náhradných dielov po dobu troch rokov," uviedla hovorkyňa DPB Adriana Volfová. Cestujúcim by mohli byť nové autobusy k dispozícii už koncom tohto roka. Budú nízkopodlažné, plne klimatizované, s vnútorným a vonkajším kamerovým systémom či s moderným informačným systémom. "V interiéri bude na madlách aj možnosť pripojenia USB," podotkol podpredseda predstavenstva DPB, Jaroslav Štrba. Súťaž na nové autobusy bola spustená po tom, čo mestskí poslanci v decembri 2016 schválili nákup vozidiel. Na procese vyhodnotenia ponúk záujemcov sa zúčastnili aj zástupcovia klubov mestského zastupiteľstva. Po druhom kole výberového procesu - elektronickej aukcii, však neboli dosiahnuté stanovené podmienky DPB. "So snahou o vylepšenie podmienok dodávky, vedenie spoločnosti viedlo s víťaznými dodávateľmi rokovania s cieľom zníženia ponúknutej cenovej úrovne," uviedla hovorkyňa DPB Adriana Volfová. O vyrokovanie nižšej ceny požiadala vedenie aj Dozorná rada DPB. Nákup nových autobusov odobrilo zastupiteľstvo hlavného mesta v štruktúre približne 32 autobusov dĺžky 18 metrov, 28 autobusov dĺžky 12 metrov, 24 autobusov dĺžky 10,5 metra a šesť autobusov dĺžky do deviatich metrov.


Planéta mieru, Rolandova, Radosť zo života. V Bratislave vítajú jar, spúšťajú fontány

Mesto už tradične začína jarnú sezónu otváraním fontán v poslednom aprílovom týždni.

BRATISLAVA. Medzi prvými boli otvorené fontány v historickom centre mesta, ďalšie budú uvedené do prevádzky postupne počas najbližších týždňov. V prevádzke bude tento rok 38 mestských fontán a 10 pitných fontánok. „V tomto roku bude spustených 38 mestských fontán a 10 pitných fontánok. Oproti minulému roku ich bude viac. Po ukončení rekonštrukcií budú do prevádzky uvedené aj mestská fontána Kozmický kameň na ulici Vladimíra Clementisa, fontána na Námestí M. Benku a pitná fontánka Putto s rybou na Bielej ulici,“ povedal Vladimír Gašperák pre agentúru SITA, riaditeľ organizácie Generálny investor Bratislavy, ktorá zabezpečuje údržbu a prevádzku celkovo 55 zariadení, z toho 41 fontán, 11 pitných fontánok a tri studne. Na území Bratislavy je vyše 140 fontán, mnohé z nich patria okrem mesta aj mestským častiam, hotelom, nákupným strediskám a iným vlastníkom. Ročná spotreba vody vo všetkých mestských fontánach je približne 15-tisíc metrov kubických. Fontány pripravujú na prevádzku od marca a sú v prevádzke spravidla od apríla do konca septembra, v závislosti od počasia.


Za rok pribudlo takmer 10-tisíc pracujúcich dôchodcov

BRATISLAVA. Možnosť pracovať využíva mnoho dôchodcov a aj v septembri tohto roka si privyrábalo celkom 238.709 občanov na starobnom či invalidnom dôchodku. Za rok ich tak pribudlo 9759, keďže v septembri 2016 pracovalo spolu 228.950 dôchodcov. Nárast nastal najmä u poberateľov invalidného dôchodku. Tých v septembri 2017 popri dôchodku pracovalo 96.623, čo je o 5497 viac ako pred rokom. Počet pracujúcich starobných dôchodcov sa taktiež medziročne zvýšil o 4262 a k dôchodku si v septembri tohto roka prilepšilo 142.086.


Švédsky súd zamietol žiadosť o uvalenie väzby na Assangea

Assange sa v súčasnosti nachádza vo väzení v Londýne.

ŠTOKHOLM. Okresný súd vo švédskej Uppsale v pondelok odmietol žiadosť o uvalenie väzby na zakladateľa platformy WikiLeaks Juliana Assangea, ktorá súvisela s prípadom znásilnenia v roku 2010. Žiadosť o uvalenie väzby v neprítomnosti podala na Assangea švédska prokuratúra ešte 20. mája. Zástupkyňa prokuratúry Eva-Marie Perssonová sa svojho času pred novinármi vyjadrila, že ak by okresný súd vyhovel žiadosti o uvalenie väzby na Assangea, začalo by sa konanie vo veci vydania európskeho zatykača spojené so žiadosťou o jeho vydanie do Švédska. Švédska prokuratúra v polovici mája znovu otvorili predbežné vyšetrovanie Assangea v prípade údajného znásilnenia. Zo sexuálnych trestných činov ho obvinili dve ženy po jeho návšteve krajiny v roku 2010, on však ich tvrdenia popiera. O znovuotvorenie vyšetrovania požiadala právna zástupkyňa ženy, ktorá tvrdí, že ju Assange znásilnil počas svojej návštevy Švédska v roku 2010. Žiadosť bola podaná 11. apríla, teda v deň, keď britská polícia tohto 47-ročného Austrálčana zatkla v budove ekvádorského veľvyslanectva v Londýne, kde sa ukrýval sedem rokov. V súčasnosti sa nachádza vo väzení v Londýne, kde si odpykáva 50-týždňový trest za porušenie podmienok prepustenia na kauciu. Assange sa na ekvádorskom veľvyslanectve v Londýne skrýval od júna 2012, a to práve pre obavy z vydania do Švédska alebo do Spojených štátov. Vyšetrovanie obvinení voči Assangeovi vo Švédsku pozastavili v čase, keď sa ukrýval na ekvádorskej ambasáde v Londýne. V kauze troch prípadov údajného sexuálneho útoku už vypršala premlčacia lehota, v aktuálne kauze, ktorej sa týka pondelňajšie oznámenie švédskej prokuratúry, sa tak stane až v auguste 2020. Zakladateľ WikiLeaks obvinenia, ktoré voči nemu pôvodne vzniesli dve Švédky, odmieta a označuje ich za politicky motivované. Tvrdí, že mal s oboma ženami len konsenzuálny pohlavný styk. WikiLeaks je nezisková mediálna organizácia, ktorá na rovnomennej webovej stránke zverejňuje utajované dokumenty, uniknuté tajné správy a médiá z anonymných zdrojov.


Slovensko bude v Benátskej komisii zastupovať Jana Baricová

Na post člena Súdnej rady odsúhlasili Jána Havláta.

BRATISLAVA. Sudkyňa Ústavného súdu Jana Baricová bude zástupkyňou Slovenska v Európskej komisii pre demokraciu prostredníctvom práva, ktorá je známa ako Benátska komisia. Návrh v stredu schválila vláda. Baricová v Benátskej komisii už pôsobila ako náhradníčka v rokoch 2012 až 2019. Vo funkcii nahradí bývalú predsedníčku Ústavného súdu Ivettu Macejkovú. Náhradníkom sa zase stane ďalší sudca Ústavného súdu – Peter Molnár. Ako sa uvádza v materiáli, minister zahraničných vecí oslovil prezidenta, premiéra, predsedu Ústavného súdu SR aj ministra spravodlivosti s tým, aby našli vhodného kandidáta. Predseda Ústavného súdu Ivan Fiačan aj minister spravodlivosti Gábor Gál zhodne navrhli Baricovú. Jana Baricová je sudkyňou Ústavného súdu, všeobecne uznávanou odborníčkou v oblasti ústavného práva a od roku 2012 pôsobila v Benátskej komisii ako náhradníčka. „Jej nominácia je vyjadrením záujmu o pokračovanie v expertnom dialógu v rámci Benátskej komisie a súčasne potvrdením záujmu Slovenska o kontinuitu zastúpenia SR v tomto prestížnom odbornom orgáne Rady Európy," píše sa v materiáli. Benátska komisia je nezávislý poradný orgán Rady Európy, ktorý spolupracuje s členskými štátmi a zainteresovanými nečlenskými štátmi, medzinárodnými organizáciami a orgánmi, pričom svoju činnosť zameriava na vytváranie právnych záruk pre rozvoj demokracie, podporu právneho štátu a posilnenie znalosti právnych systémov účastníckych štátov. Benátska komisia je expertným orgánom zloženým z medzinárodne uznávaných odborníkov, ktorí majú skúsenosti v oblasti demokratických inštitúcií a zaslúžili sa o prínos v rozvoji práva a politických vied. Členovia Benátskej komisie sú pri výkone svojej funkcie nezávislí. BRATISLAVA. Kabinet premiéra Petra Pellegriniho (Smer-SD) odsúhlasil nomináciu advokáta Jána Havláta na post člena Súdnej rady. Havláta odporučil minister spravodlivosti Gábor Gál (Most-Híd). Advokát pôsobil v najvyššom poradnom orgáne justície aj v predchádzajúcom volebnom období. Havlát je ako advokát známy tým, že zastupoval prezidentovho syna Michala Kováča mladšieho. Súdna rada SR má 18 členov, pričom deviatich si volia sudcovské organizácie, troch kandidátov navrhuje prezident, troch vláda a troch Národná rada. Najbližšie sa v Súdnej rade uvoľní miesto, ktoré v súčasnosti zastáva sudca Dušan Čimo. Oprávnené inštitúcie môžu personálne návrhy v tomto prípade podávať do 18. septembra tohto roka.


V Ríme po protestoch sťahujú rómske rodiny zo sociálnych bytov

Proti rómskym rodinám protestovali príslušníci krajnej pravice.

RÍM. Rímske úrady začali sťahovať niekoľko rómskych rodín zo sociálnych bytov na predmestí talianskej metropoly po tom, čo voči nim protestovali neofašistické skupiny a ohrozovali ich bezpečnosť. Úrady niekoľkých ľudí už v stredu večer odviezli. Ich odchodu sa prizerali krajne pravicoví protestujúci z neofašistickej strany Forza Nuova, ktorí pokrikovali nadávky a na dodávku s nimi hádzali kamene. Niektorí tiež pravou rukou ukazovali fašistické gesto a spievali taliansku hymnu. Počas odchodu Rómov z rímskeho predmestia vyšli z domov aj niektorí ich susedia a tlieskali, keď odchádzali.Príslušníci krajnej pravice protestovali proti príchodu rómskych rodín do sociálnych bytov na predmestí Ríma v utorok večer. Násilný protest údajne zorganizovali krajne pravicová Casa Pound a spomínaná Forza Nuova. Podľa rímskej starostky Virginie Raggi počas neho panovala "veľmi ťažká" atmosféra nenávisti. Spomínané rodiny, v ktorých je dovedna 33 detí, medzičasom podľa starostky presťahovali inam.


Maďarič navrhuje posunúť rekonštrukciu bratislavskej SNG o pol roka

Dôvodom posunu je prerušenie ťažkých stavebných prác na obnove počas predsedníctva.

BRATISLAVA. Rekonštrukcia bratislavského sídla Slovenskej národnej galérie (SNG) by sa mala posunúť o pol roka a najneskôr by sa tak mala skončiť do 30. júna 2019. Navrhuje to minister kultúry Marek Maďarič. Vyplýva to z Návrhu na schválenie posunu harmonogramu realizácie verejnej práce - Investičnej akcie - "Rekonštrukcia, modernizácia a dostavba areálu Slovenskej národnej galérie v Bratislave", ktorý Ministerstvo kultúry (MK) SR predložilo do medzirezortného pripomienkového konania. Dôvodom posunu je prerušenie ťažkých stavebných prác na obnove národnej galérie od júla do októbra 2016 počas predsedníctva Slovenskej republiky v Rade Európskej únie. „Vzhľadom na to, že v súčasnosti nie je možné stanoviť presné dôsledky vyplývajúce z posunu harmonogramu a realizácie rekonštrukcie SNG, prípadné súvisiace náklady budú predmetom rekapitulácie skutočne vykonaných stavebných prác,“ píše v návrhu MK SR. Materiál sa dá pripomienkovať do 14. marca. Návrh na pozastavenie vonkajších búracích a výkopových prác na objektoch SNG, ktoré by narúšali priebeh neformálnych ministerských zasadnutí v neďalekej bratislavskej Redute a výrazne by zvýšili aj možné bezpečnostné riziká, schválila vláda vlani 7. júla. O pozastavenie veľkých prác na rekonštrukcii SNG požiadali ministra kultúry Mareka Maďariča Ministerstvo zahraničných vecí a európskych záležitostí SR a Ministerstvo vnútra SR. Ministerstvo kultúry už vtedy upozornilo, že prerušenie ťažkých prác na rekonštrukcii od júla do októbra 2016 spôsobí nielen posun všetkých prác, ale aj korekcie v plánovaných nákladoch. Vláda odsúhlasila rekonštrukciu SNG 16. decembra 2015 a generálna riaditeľka SNG Alexandra Kusá prijala túto správu s úľavou. V reakcii zo 16. decembra 2015 okrem iného upozornila, že "budova začala veľmi viditeľne a nebezpečne chátrať“. Dodala že, "rekonštrukcia SNG je jednou z najväčších investícií rezortu kultúry a na jej konci by mal byť moderný a divácky prístupný kultúrny areál". "Myslím si, že je to veľmi dobrá správa pre slovenskú kultúru a Slovenskú národnú galériu," povedal pre médiá po súhlase vlády s financovaním rekonštrukcie vládou minister kultúry. Celkovú rekonštrukciu SNG pritom začali plánovať už v roku 2001 za čias ministra kultúry Milana Kňažka a v roku 2002 ju po prvý raz schválila vláda. Sídlo SNG v Bratislave začali rekonštruovať začiatkom roka 2016.


Národná banka Poľska ponechala úrokové sadzby na rekordnom minime

Poľský kľúčový úrok na rekordnom minime 1,50 percenta.

VARŠAVA. Úrokové sadzby v Poľsku zostávajú v súlade s očakávaniami nezmenené na rekordnom minime. Menový výbor Národnej banky Poľska (NBP) ponechal kľúčový úrok na rekordnom minime 1,50 %. Banka naposledy znížila úrokové sadzby v marci 2015, keď kľúčový úrok klesol o 50 bázických bodov. Lombardná sadzba zostala na úrovni 2,50 % a depozitná sadzba na úrovni 0,50 %. Menový výbor tiež ponechal rediskontnú sadzbu na úrovni 1,75 %.


Monzúnové dažde si v Bangladéši, Indii a Nepále vyžiadali takmer 40 obetí

DHÁKA/NAÍ DILLÍ/KÁTHMANDU. Najmenej päť ľudí prišlo o život v Bangladéši, ktorý podobne ako okolité štáty Indiu a Nepál zasiahli silné monzúnové dažde. Tie spôsobili záplavy a zosuvy pôdy. Informovala v sobotu agentúra DPA s odvolaním sa na miestne úrady. V hornatých oblastiach na juhovýchode krajiny v okresoch Chagračari, Rángámáti a Bándarabán museli úrady evakuovať do bezpečia stovky ľudí. Dve osoby zomreli v okrese Rángámáti, keď ich domy zaplavilo veľké množstvo bahna, ktoré sa zosunulo z priľahlého kopca v dôsledku silných dažďov trvajúcich už niekoľko dní. V pohorí Bándarabán vytiahli z rieky telo jedného muža. Ďalší dvaja ľudia prišli o život po zásahu bleskom na severovýchode krajiny. Len v okrese Rángámáti evakuovali do 131 štátom zriadených príbytkov 1300 ľudí. V Nepále si niekoľkodňové monzúnové dažde vyžiadali už najmenej 27 mŕtvych, 15 ľudí je nezvestných. Záplavy postihli najmä hlavné mesto Káthmandu a východ krajiny. V Indii postihli záplavy a zosuvy pôdy štát Ásam, kde ohrozujú okolo 870.000 ľudí. Od stredy si vyžiadali najmenej šesť obetí. Rozvodné toky vrátane veľtoku Brahmaputra zaplavili viac ako 1500 dedín.


Sýrska vláda a povstalci sa dohodli na prímerí vo Východnej Ghúte

Dohodu podpísali vo Viedni počas druhého dňa kola mierových rozhovorov.

VIEDEŇ. Sýrska opozícia a vláda podpísali v piatok dohodu o prímerí na predmestiach Damasku, kde prebiehajú kruté boje. Informoval o tom hovorca sýrskej opozície Ahmad Ramadán. Hovorca dodal, že dohodu podpísali vo Viedni počas druhého dňa kola mierových rozhovorov, sprostredkovaných Organizáciou Spojených národov (OSN). Prímerie sa týka oblasti Východná Ghúta na okraji sýrskeho hlavného mesta Damask, ktorú ovláda opozícia a už vyše dva mesiace zažíva ťažké boje - opoziční povstalci sa totiž pokúšajú preraziť prísnu vládnu blokádu, ktorá spôsobila stenčenie zásob potravín a liekov pre takmer 400-tisíc ľudí uviaznutých na území Východnej Ghúty. Organizácia Sýrske pozorovateľské centrum pre ľudské práva (SOHR) so sídlom v Británii uviedla, že vo Východnej Ghúte a Damasku bolo za posledný mesiac v bojoch, pri ostreľovaní a náletoch, zabitých najmenej 286 civilistov.


Obscénne a zraňujúce. Nahá Jana z Arku v belgickej opere prekáža katolíkom

BRATISLAVA, BRUSEL. Pozornosti strážcov mravnosti neušlo pripravované operné predstavenie o Jane z Arku v slávnej bruselskej opere La Monnaie. Hlavná postava sa v ňom nakrátko zjaví na pódiu nahá. Moderné prevedenie oratória Jana z Arku na hranici z pera švajčiarsko-francúzskeho skladateľa Arthura Honeggera špeciálne pobúrilo mimovládne združenie Federácia Pro Europa Christiana. Proti plánovaným predstaveniam už spustili aj internetovú petíciu. Podpísalo sa pod ňu vyše 10-tisíc ľudí. Hnutie protestovalo aj u riaditeľa divadla Petra de Caluweho a tiež u belgického ministra kultúry Didiera Reyndersa. Predstavenie je podľa nich "obscénne a pre kresťanov zraňujúce". "Symbolická postava svätej Jany z Arku je opäť cieľom pornografického zobrazenia, tentoraz v Bruseli," uvádza Federácia Pro Europa Christiana. Riaditeľ opery si z protestov veľa nerobí, pre médiá naopak vyhlásil, že ho "omráčilo", akým záležitostiam strážcovia mravnosti dokážu venovať svoj čas. "Nejde o žiadne revolučné zobrazenie Jany z Arku. Aj na sochách a maľbách, ktoré vznikli bezprostredne po jej upálení, je polonahá. Opera La Monnaie si veľmi váži slobodu vyjadrovania, máme úctu k názorom druhých, ale žiadame ich, aby takú istú úctu prejavovali aj oni nám," reagoval na sťažnosti riaditeľ opery.


Oligarcha Fiľo chce vyrábať viac salám

Cieľ chce dosiahnuť v horizonte dvoch rokov.

RIMAVSKÁ SOBOTA. Zvýšenie výrobnej kapacity spoločnosti Tauris so sídlom v Rimavskej Sobote z aktuálnych 50-tisíc ton mäsových výrobkov na minimálne 80-tisíc ton je jedným z cieľov, ktoré chce tento mäsokombinát dosiahnuť v horizonte dvoch rokov. "Myslím si, že v Taurise sa nám darí. Keď sme doň prišli, mal ročný obrat 35 miliónov eur. Dnes celá skupina spolu s Rybou Košice atakuje 150-miliónový obrat," priblížil Milan Fiľo, prezident holdingu Eco-Investment, do ktorého Tauris patrí. Podľa neho je však napriek pozitívnym číslam chybou myslieť si, že v súčasnosti je pri mäse a mäsových výrobkoch možné zarobiť veľké peniaze. "Nie je to napríklad telekomunikačný sektor," zdôraznil. Tauris podľa Fiľa v posledných rokoch prešiel veľmi dynamickým rozvojom v oblasti zmeny produkcie, výrobného cyklu, predaja a nákupu, ako aj v oblasti manažérskej. "Je však ešte len na ceste úspešného príbehu, začal svoju úspešnú cestu. Pretože úspešný ste vtedy, keď niečo robíte 50 rokov a funguje to," podotkol Fiľo.


Na západnom Slovensku hrozia búrky, platí výstraha prvého stupňa

S búrkami môžu byť spojené krátkodobé, ale intenzívne lejaky.

BRATISLAVA. Okresy na západnom Slovensku dnes môžu potrápiť búrky. Slovenský hydrometeorologický ústav (SHMÚ) vydal výstrahu prvého stupňa pred búrkami dnes do 19-tej hodiny. Ako uvádza SHMÚ na svojej internetovej stránke, v západných okresoch je malá pravdepodobnosť búrok s krúpami, ktoré predstavujú potenciálne nebezpečenstvo pre ľudské aktivity. S búrkami môžu byť spojené krátkodobé, ale intenzívne lejaky, pri ktorých môžu úhrny dosiahnuť 20 - 40 mm a nárazy vetra rýchlosť 18 - 23 m/s (65 - 85 km/h).Intenzita sprievodných javov je v tejto ročnej dobe a oblasti bežná, ale môže spôsobiť škody menšieho rozsahu. Pri týchto búrkach je možný prechodný vzostup vodných hladín na malých tokoch a výskyt povodňových úkazov mimo tokov (stekanie vody zo svahov, bahnotok, zatápanie pivníc, podchodov, podjazdov).


Hlavná architektka nesúhlasí s navrhovanou trasou električky pri Eurovei

Ingrid Konrad by uprednostnila novú trať na Landererovej ulici.

BRATISLAVA. Hlavná architektka Bratislavy Ingrid Konrad nesúhlasí s navrhovanou trasou novej električkovej trate, ktorá má viesť popred novú budovu Slovenského národného divadla po Pribinovej ulici v Bratislave. „Ja sa od začiatku prikláňam k variantu električky na Landererovej, už pre obojstranne ležiacie územia - zóna Chalupkova a Pribinova, ktoré električku dobre vyťažia,“ uviedla na sociálnej sieti Konrad. Podľa hlavnej architektky koridor električky na Landererovej obslúži územie rádovo efektívnejšie a má potenciál stať sa novým mestským bulvárom s električkou a nie výpadovou komunikáciou. „V zóne Chalupkova sa koncentruje väčšie množstvo obyvateľov, či už vo funkcii bývanie a občianska vybavenosť. Najmä administratíva zóna Chalupkova je od jej vzniku plánovaná ako štvrť s najväčšou hustotou obyvateľstva a zároveň obslúži aj zónu Pribinova v jej severnej časti, čo z hľadiska dostupných vzdialeností je stále optimálna dostupnosť,“ povedala Konrad. Jedným z ďalších argumentov hlavnej architektky proti trati na Pribinovej je fakt, že električka by priniesla do územia pred Slovenské národné divadlo (SND) koľajisko, trakčné stĺpy a trakčné vedenia, čím by sa zaplnil priestor pred divadlom a tento by nebol inak využiteľný. „Z hľadiska vnímania námestia vrátane budovy SND by pôsobilo trakčné vedenie rušivo, naruší obraz námestia. Od začiatku sa verejnosti podsúva, že návštevníci SND sa veľmi pohodlne dostanú 'suchou nohou' z električky do divadla, čomu ale realita nezodpovedá. Mestská hromadná doprava má mať v prvom rade na zreteli dobrú obsluhu verejných budov a dôležitých cieľov vo verejnom záujme,“ uviedla Konrad.Ingrid Konrád sa taktiež domnieva, že finančná náročnosť výstavby novej trate a jej trasovanie po Pribinovej je veľmi komplikované a nemôže byť vedené v jednej línii. „V tomto území je potrebné hľadať iné možnosti ekologickej MHD a trasovanie nosného dopravného systému, a situovať ho tam, kde z hľadiska verejného záujmu, obsluhy územia a dosiahnutia optimálnej dostupnosti cieľov bude prínos najúčinnejší. Prevádzková kvalita verejných priestorov, ale aj stavebno-ekonomické hľadiská by mali byť aktívnou súčasťou hľadania optimálneho riešenia,“ dodala Konrad.Hlavné mesto vybralo plánovanú trasu novej električky po Pribinovej ulici zo štyroch možných variantov. Primátor Bratislavy Matúš Vallo tvrdí, že je to najlepší a najvýhodnejší variant v porovnaní s inými alternatívami. Dokončenie a spustenie trate očakáva mesto v roku 2024.


Cenu Jána Langoša za rok 2016 prevezme filozof Jan Sokol. Laureátmi sú aj Rudolf Vrba a Alfréd Wetzler

Minulosť je problémom, preto ju treba poznať. Nadácia Jána Langoša opäť oceňuje tých, čo poznajú jej cenu

Teraz je minulosť problémom celej Európy, z jej nedostatočného poznania ťažia pravicové hnutia. Preto musíme poznať to, čo bolo predtým. Zdôraznila to pred pár dňami Gabriela Langošová. Drží sa slov svojho manžela Jána Langoša, ktorý pred desiatimi rokmi tragicky zahynul. Na jeho počesť založila spolu s jeho dvoma dcérami nadáciu. Po páde totalitného režimu v roku 1989 bol bývalý slovenský politik a nezlomný bojovník za slobodu a spravodlivosť priamym svedkom toho, ako sa minulosťou ľudia radšej nechceli zaoberať a verili, že sa za ňou dá urobiť tlstá čiara. Čas postupne ukazoval, že nás môže dobehnúť. Po dlhom úsilí Jána Langoša napokon v roku 2003 vznikol na Slovensku Ústav pamäti národa, ktorý rieši zodpovednosť za to, čo nespravodlivé, nemorálne, nezákonné a ponižujúce sa v minulosti stalo. Od jeho smrti v roku 2007 tento rok už po desiaty raz odovzdáva Nadácia Jána Langoša jeho cenu. V sobotu večer ju prevezme český filozof Jan Sokol. Jej laureátmi za rok 2016 sa stávajú aj Rudolf Vrba a Alfréd Wetzler. Profesor Jan Sokol je český filozof, prekladateľ, publicista a pedagóg, jeden z najvýraznejších českých kresťanských intelektuálov. Je signatárom Charty 77, po roku 1990 sa angažoval v politike, v roku 2003 kandidoval za prezidenta a na porazenie Václava Klausa mu chýbal jediný hlas. V roku 2007 ako jeden z prvých podpísal prehlásenie Ligy proti antisemitizmu. Rudolfovi Vrbovi a Alfrédovi Wetzlerovi sa v roku 1943 podarilo ujsť z koncentračného tábora v Osvienčime. Ich cieľom nebolo len zachrániť si vlastné životy, ale aj podať svetu správu o zverstvách páchaných na miliónoch ľudí. Hneď po úteku informovali o tom židovských predstaviteľov v Žiline a spísali dokument, ktorý bol následne preložený do viacerých jazykov a dostal sa do protihitlerovských štátov, jeho časti odvysielala BBC a uverejnili New York Times. Správa Vrbu a Wetzlera sa stala jedným zo základných dokumentov dejín druhej svetovej vojny.


Svetové médiá sa zhodli na siedmich menách. Najväčší favoriti MS v cyklistike 2017

Cyclingnews nemá jasno v talianskom a belgickom lídrovi.

BRATISLAVA. Môže dosiahnuť to, čo sa žiadnemu inému cyklistovi ešte nepodarilo. Slovák Peter Sagan sa môže stať tretíkrát za sebou majstrom sveta v pretekoch s hromadným štartom. V nórskom Bergene sa pokúsi nadviazať na triumfy z amerického Richmondu 2015 a katarskej Dauhy 2016. 1. Peter Sagan (Slovensko) 2. Michal Kwiatkowski (Poľsko) 3. Greg van Avermaet (Belgicko) 4. Fernando Gaviria (Kolumbia) 5. Matteo Trentin (Taliansko) 6. Edvald Boasson Hagen (Nórsko) 7. Michael Matthews (Austrália) 8. Julian Alaphilippe (Francúzsko) 9. Philippe Gilbert (Belgicko) 10. Elia Viviani (Taliansko) Oproti vlaňajšku a predvlaňajšku by však Sagan mal mať výrazne sťaženú pozíciu. "V pelotóne si určite na neho budú dávať pozor. Časy, keď mohol ísť a jazdiť sám, sú preč," uviedla José Beenová, komentátorka holandskej verzie Eurosportu, pre SME. K nej sa pridali aj ďalší svetoví cyklistickí odborníci, ktorých denník SME oslovil. "Aby sa mu podarilo vyhrať, bude musieť uspieť po sólovom úniku. Každý totiž vie, aký je nebezpečný. Takže ak bude jazdiť v skupine pretekárov, ostatní si ho budú pozorne strážiť," myslí si Brit Alex Murray z BBC. Práve po sólovom úniku vyhral Sagan šampionát pred dvoma rokmi v Richmonde. V Katare si titul zaistil v záverečnom šprinte. Známe cyklistické portály Cyclingnews a VeloNews zostavili zoznam desiatich najväčších favoritov nedeňajších pretekov s hromadným štartom. Oba portály sa zhodli na siedmich menách - Peter Sagan, Greg van Avermaet, Michael Matthews, Michal Kwiatkowski, Edvald Boasson Hagen, Julian Alaphilippe a Fernando Gaviria. 1. Peter Sagan (Slovensko) 2. Greg van Avermaet (Belgicko) 3. Michael Matthews (Austrália) 4. Michal Kwiatkowski (Poľsko) 5. Edvald Boasson Hagen (Nórsko) 6. Julian Alaphilippe (Francúzsko) 7. Diego Ulissi (Taliansko) 8. Fernando Gaviria (Kolumbia) 9. Lars Boom (Holandsko) 10. Rui Costa (Portugalsko) Zatiaľ čo VeloNews sa riadilo tým, že z danej krajiny zaradilo do zoznamu iba jedného pretekára, Cyclingnews v prípade Belgicka a Talianska zaradilo do svojho zoznamu dvoch jazdcov. Napriek tomu sa portály nedokázali dohodnúť na talianskom lídrovi. VeloNews favorizuje Diega Ulissiho, ktorý vyhral nedávne preteky v kanadskom Montreale. Cyclingnews pre zmenu dôveruje dvojici Elia Viviani - Matteo Trentin. Druhý menovaný portál si nie je istý ani belgickým lídrom. Zatiaľ čo VeloNews favorizuje Van Avermaeta, Cyclingnews okrem neho ráta aj s možným víťazstvom Philippa Gilberta. V zozname VeloNews sa nachádzajú aj Holanďan Lars Boom a portugalský jazdec Rui Costa.


Merkelová ustúpila, Nemecko prijme najviac 200-tisíc utečencov ročne

CDU žiadala obmedziť počet prijímaných utečencov.

BERLÍN. Strana nemeckej kancelárky Angely Merkelovej sa so svojou sesterskou stranou dohodla na imigračnej politike. Prelom v rokovaniach medzi sociálnymi demokratmi (CSU) a kresťanskými demokratmi (CDU) odstránil hlavnú prekážku, ktorá bránila snahám o zostavenie koaličnej vlády. CDU totiž žiadala obmedziť počet prijímaných utečencov a vinila Merkelovú z volebného úspechu protiimigračnej a protiislamskej strany AfD. Tá sa prvý raz dostala do parlamentu a získala 12,6 percenta hlasov.Líder CSU a bavorský premiér Horst Seehofer preto vyzval na zníženie počtu prijímaných migrantov na 200-tisíc ročne. Stalo sa tak po tom, ako kancelárka od roku 2015 umožnila do Nemecka prísť 1,3 miliónu utečencov, prevažne z Blízkeho východu.Kompromisná dohoda CDU/CSU teraz vydláždi cestu koaličným rokovaniam s ďalšími stranami. Ich doterajší partneri, sociálni demokrati (SPD), odchádzajú do opozície.


Bývalý šéf AVG: Európe chýba biznisové vnímanie reality

Pre mladé firmy je najdôležitejšia dobrá myšlienka a tvrdohlavosť, hovorí pre SME člen investičného fondu Evolution Equity Karel Obluk.

Boli ste súčasťou spoločnosti AVG, ktorá sa z garážovej firmy prepracovala na celosvetovo uznávanú značku antivírusových služieb. V ktorom momente ste už vedeli, že ste uspeli? „Už keď nám obrat rástol z roka na rok o sto percent sme boli presvedčení, že nám to dobre funguje. Na jednom zasadnutí správnej rady, sme raz tvrdili, že na ďalší rok porastieme z 13 na 27 miliónov. Ostatní nám hovorili, že je síce pekné, že sme tak rástli dovtedy, ale že ďalej to už nepôjde. My sme trvali na tom, že to pôjde a bolo to dokonca ešte o niečo lepšie. Vtedy sme si hovorili, že sa tomu dobre darí.“ Antivírus je sofistikovaná technológia. Oplatí sa mladým firmám aj dnes snaha o podobné technologické inovácie, alebo je lepšie zamerať sa na nové použitia už existujúcej technológie? „Oba varianty sú správne, ale ťažko to takto jednotlivo hodnotiť. Niektoré menšie zmeny môžu byť evolučné a napriek tomu veľmi úspešné, väčšie revolučné zmeny sú rizikovejšie, takže môžu, ale nemusia byť úspešné. Všetko záleží na inovácii. Ak chcete vyvíjať nové lieky, potrebujete veľa času a je ťažké prichádzať zo zásadnou technologickou inováciou bez veľkého kapitálu. Na druhej strane je relatívne lacné založiť si novú firmu. Kľúčové je potom nájsť ľudí, ktorí majú dobré nápady a sú ochotní na nich pracovať a niesť riziko, že sa to nemusí podariť.“ Existuje jedna vlastnosť, ktorá oddeľuje úspešné startupy od neúspešných? „Ak by to mala byť iba jedna, tak je to vytrvalosť, alebo tvrdohlavosť ísť za úspechom, aj keď sa nedarí. S tým však súvisí množstvo ďalších vecí ako pracovitosť aj kúsok šťastia, napríklad pri skladaní skvelého tímu. Práve dobrý tím s dobrou myšlienkou by som radil vysoko, pretože to často býva veľký problém.“ V súčasnosti ste partnerom investičného fondu Evolution Equity Partners. Aké kritériá sú pre vás najdôležitejšie pri výbere firiem, do ktorých budete investovať? „Pomáhame firmám, ktoré už rastú, teda nie sú vo fáze, keď ešte nemajú produkt na trhu. Znamená to, že firma už musí mať nejaký obrat, teda zákazníci si ich produkt kupujú. Zároveň musí byť na ich tíme vidno, že ľudia sú schopní spolupracovať a majú ambíciu z tej firmy urobiť globálnu. Sú zvyknutí prechádzať aj ťažkými obdobiami, ktoré v každej firme zákonite nastanú a sú schopní ich prekonať. To je tá spomínaná vytrvalosť a odhodlanie to niekam dotiahnuť.“ Vidíte tieto vlastnosti na mladých firmách zo slovenskej a českej startupovej scény? „Aj na Slovensku a Česku sú firmy a startupy, ktoré sú úspešné aj také, ktoré nie sú. Tak to proste funguje. Myslím, že je tu dosť takých, ktorým sa darí a dokazujú, že to ide. V strednej Európe aj v Európe všeobecne nie je koncept rizikového investovania taký rozvinutý a akceptovaný spoločnosťou ako napríklad v USA, takže startupov tu nie je toľko.“ Prečo? „Panuje tu množstvo mýtov a nedorozumení o rizikovom investovaní, napríklad sa často vníma ako poskytovanie peňazí z dotácií, čo veľmi nepomáha. Nenahráva tomu ani fakt, že je čoraz ťažšie nájsť schopných ľudí, ktorí by boli ochotní namiesto istoty platu vo veľkej firme ochotní ísť do rizika a začať úplne nový biznis.“ Čo musí urobiť mladá firma zo strednej Európy, aby sa zviditeľnila a uspela vo svete? „Musí mať myšlienku a vedieť, že robia niečo, čo zákazníci naozaj chcú a nielen niečo, čo sa páči im; a mať tím, ktorý je to schopný ponúkať. Tretie kritérium, a to tu tiež nie je tak často vidieť, je ambícia byť globálny a vybudovať niečo s celosvetovým dosahom a úspechom. Často vidím, že ľudia povedia, že stačí, ak uspejú na Slovensku a v Česku. Všeobecne to na úspešný biznis stačí, ale ak chce byť firma globálne úspešná, tak musí chcieť byť globálne úspešná.“ Kedy firma vie, že prišiel čas expandovať do zahraničia? „Závisí to od oblasti, v ktorej firma pôsobí. Ak ide o softvérovú firmu, tak ten okamih nastáva dňom nula – teda od prvého dňa. Je dobré mať produkt, ktorý používajú ľudia v najbližšom okolí, ale české a slovenské trhy sú také malé, že globálna firma sa na nich vybudovať nedá. Dá sa z nich však vybudovať produkt, ktorý sa bude zameriavať iba na Česko a Slovensko prevalcuje niečo globálne. Nehovorím samozrejme o veciach, ktoré sú špecifické pre Českú a Slovenskú republiku. Nikomu by som napríklad neporadil založiť si autodielňu a hneď expandovať do zahraničia, to je nezmysel. Okrem nesprávne stanovených cieľov, kde robia mladé firmy najviac chýb? „Najčastejšie vidím, že v Európe chýba biznisové vnímanie reality. Chýba pohľad na svoj vlastný produkt očami zákazníka: či to zákazník chce, čo to vlastne chce a či za to bude ochotný platiť. Často vidím produkty, ktoré sú skvelé, technicky perfektné a moje srdce programátora plesá, no na druhej strane nie je vôbec jasné, kto by si to mal kúpiť. Očakávania, že si niekto kúpi produkt sú nerealistické, ak neriešia nejaký skutočný problém, ktorý má dostatočne veľká skupina zákazníkov. Treba vnímať skutočné potreby zákazníka a uvedomiť si, že nie každý uvažuje rovnako ako ja, a preto musím navrhnúť niečo, čo budú ľudia chcieť používať a budú ochotní za to platiť.“ Tento text ste mohli čítať vďaka tomu, že platíte za obsah. Vážime si to.


Plavčan je bábkou v rukách Danka. SNS sa má podľa OĽaNO vzdať ministerstva

Dlhodobé vedecké projekty hodnotili podľa OĽaNO nekompetentní ľudia a SNS nezvláda riadenie ministerstva školstva.

BRATISLAVA. Pochybné rozdeľovanie eurofondov na vedu a výskum je tak závažný problém, že by sa Slovenská národná strana mala vzdať ministra školstva. Povedala to Veronika Remišová z OĽaNO na tlačovej konferencii. Zároveň oznámila, že strana začala zbierať podpisy na zvolanie mimoriadnej schôdze parlamentu, na ktorej chcú odvolať z postu ministra školstva nominanta SNS Petra Plavčana. SNS nám kradne budúcnosť: Stratené peniaze porovnateľné s nástenkovým tendrom "To čo tam SNS predvádza je hazardom. Pri rozdeľovaní stoviek miliónov eur ministerstvo zamietlo projekty univerzít a SAV," povedala Remišová. Na problém pri rozdeľovaní dotácií na vedu a výskum poukázali pred nedávnom rektori najväčších slovenských univerzít. V rámci rozdeľovania peňazí na dlhodobý strategický výskum nedostal podporu ani jeden projekt univerzít, Slovenskej akadémie vied či výskumných ústavov. Minister sa kvôli tomu s rektormi stretol a povedal, že celú vec preverí. O tom, kto peniaze z takmer 300 miliónového balíka nakoniec dostane, podľa ministerstva ešte rozhodnuté nie je. Poslanci z OĽaNO taktiež poukázali na to, že o špecializovaných projektoch v rámci vedy a výskumu rozhodovali ľudia, ktorí nemajú v daných oblastiach žiadny prehľad. Napríklad lekár kardiológ hodnotil priemyselný projekt. Angličtinárka zasa hodnotila projekty na mobilné siete či diaľkovú diagnostiku koľajových vozidiel. "Naopak projekty, ktoré sa zaoberali onkológiu žiadni lekári nehodnotili," skonštatovala Remišová. Pochybnosti má taktiež o nezávislosti niektorých hodnotiteľov. Vedecko-výskumné projekty hodnotili napríklad napríklad Monika Deneva alebo Pavol Blažanka. Ľudia s rovnakými menami sú podľa OĽaNO zároveň nominantmi SNS v štátnych podnikoch. "Je nezmyselné, ak o takýchto projektoch rozhodujú ľudia, ktorí sa výskumu nevenujú vôbec. Takíto ľudia nikdy nebudú vedieť hodnotiť a je to najlepšia cesta k uprednostňovaniu kšeftárov," tvrdí Remišová. Na pochybnosti pri prerozdeľovaní iného balíka eurofondov na vedu a výskum poukázal aj denník SME. V rámci výzvy na podporu priemyselných výskumno-vývojových centier sa k miliónom dostali aj firmy, ktoré vo svojej predchádzajúcej činnosti nemali s výskumom nič spoločné. Mnohé firmy si výskum a vývoj pridali do predmetu činnosti v obchodnom registri na poslednú chvíľu, keďže to bola jedna z podmienok na poskytnutie dotácie. Takto sa k takmer štyrom miliónom dostala aj spoločnosť Beta Biotech, na ktorú denník SME upozornil. "V tejto firme je konateľom aj Samuel Babiak, ktorý podnika s manželkou Roberta Pintéra," upozornila Remišová. Pintéra, ktorý je úradník na ministerstve vnútra, si médiá všimli ešte v roku 2013, keď sa za rok z civila dostal až k hodnosti majora. Aliancia Fair Play zasa minulý rok upozornila na to, že Pintér predal podiel vo svojej firme FoRest Robertovi Kaliňákovi a Jánovi Počiatkovi za dve eurá. Tento podiel mal pritom účtovnú hodnotu 37-tisíc eur. "Pintér aj po predaji zostal pri Kaliňákovi. Stal sa najprv generálnym štátnym radcom na ministerstve vnútra, potom generálnym riaditeľom sekcie hnuteľného a nehnuteľného majetku na ministerstve," napísal Peter Kunder z Aliancie Fair Play.


V ružinovskej nemocnici po záplave ešte stále neriešia akútne stavy

BRATISLAVA. Ružinovská nemocnica naďalej neprijíma akútnych pacientov, ktorí potrebujú hospitalizáciu. Ostatnú zdravotnú starostlivosť však poskytuje. Informovala o tom hovorkyňa Univerzitnej nemocnice Bratislava Eva Kliská. "Týmto pacientom je od soboty (1.9.) zabezpečený odklon do nemocníc na Kramároch, v Petržalke a v Starom Meste. Upratovacie práce pokračujú i naďalej tak, aby mohli byť všetky priestory aj výťahy uvedené do plnej prevádzky v čo najkratšom čase," priblížila. Prívalové dažde spôsobili v Nemocnici Ružinov vytopenie suterénnych priestorov a obmedzenie výťahov. Vďaka rýchlemu zásahu hasičov bola dažďová voda odsatá a priestory, ktoré boli zaplavené, sa aj počas víkendu priebežne podľa hovorkyne upratovali. V súčasnosti sa postupne uvádzajú do prevádzky všetky výťahy.


Ceny hliníka prudko padli, reagovali na možnosť zmiernenia sankcií voči Rusalu

WASHINGTON. USA dali v pondelok (23. 4.) americkým zákazníkom najväčšieho ruského producenta hliníka viac času na to, aby sa podrobili sankciám voči Rusalu. Washington navyše vyhlásil, že ich zruší, ak sa ruský oligarcha Oleg Deripaska vzdá kontroly nad firmou. Ceny hliníka v reakcii na to prudko klesli. Cena hliníka na londýnskej burze kovov LME padla o 8,7 percenta. Oznámenie amerického ministerstva financií dalo totiž Rusalu viac času na to, aby predalo veľké objemy hliníka, ktoré sa hromadia v dôsledku sankcií. Minulý týždeň vyskočili ceny hliníka v reakcii na sankcie proti Rusku, ktoré zasiahli aj Deripasku, na najvyššie úrovne od polovice roka 2011. Americké ministerstvo financií dalo firmám z USA čas do 23. októbra namiesto 5. júna, aby prerušili obchodné styky s Rusalom. Dodalo, že neuvalí sekundárne sankcie na subjekty mimo USA, ktoré obchodujú s Rusalom alebo jeho divíziami. Akcia Rusalu, ktorý je jednou z najväčších hlinikárskych spoločností na svete, na moskovskej burze vyskočila o 17,7 percenta. Deripaska vlastní vo firme Rusal 48-percentný podiel a kontroluje ju prostredníctvom dohody s ostatnými majiteľmi, uviedol analytik BCS Global Markets Oleg Petropavlovsky. Dodal, že nie je jasné, či by Washingtonu stačilo zrušenie tejto dohody.


Hokejisti prehrali s Nemeckom, o body prišli v úplnom závere

Online prenos

Góly (video)

Fotogaléria

Craig Ramsay

Dávid Buc

Hudáček nechápe

Aké boli pokyny

Anketa

Ohlasy médií

Nemec Draisaitl rozhodol 27 sekúnd pred koncom.

Góly: 24. Michaelis (Eisenschmid), 59. Eisenschmid (Seidenberg, Kahun), 60. Draisaitl (Tiffels, Kahun) - 29. Sekera (Černák, Tatar), 30. Hudáček (Pánik, Tatar) Rozhodovali: Fraňo (ČR), Sidorenko (Bielorus.) - Ondráček (ČR), Šišlo (Rus.), vylúčení: 4:4 na 2 min, navyše: Holzer 10 min za nešportové správanie - Nagy 10 min za narazenie na mantinel, presilovky: 0:2, oslabenia: 0:0, 7440 divákov. Nemecko: Niederberger - Holzer, M. Müller, Seider, Seidenberg, Nowak, Schopper, J. Müller - Pföderl, Hager, Ehliz - Kahun, Draisaitl, Tiffels - Plachta, Michaelis, Eisenschmid - Noebels, Fauser, Mauer Slovensko: Čiliak - Černák, Sekera, Jaroš, Marinčin, Fehérváry, Koch, Čajkovský - Pánik, Krištof, Tatar - Studenič, Sukeľ, Nagy - Lantoši, Hudáček, Daňo - Liška, Buc, Lunter KOŠICE. Slovenskí hokejisti prehrali v stredajšom kľúčovom zápase na MS v Košiciach s Nemeckom 2:3. Zverenci trénera Craiga Ramsayho tak majú po štyroch dueloch na konte stále len tri body a v tabuľke A-skupiny im patrí šiesta priečka. Nemecko je s 12 bodmi na čele. Po bezgólovej prvej tretine sa ujali vedenia Nemci, no domáci reprezentanti využili dvojnásobnú presilovku gólmi Sekeru a Hudáčka. Tesný náskok však premárnili v dvoch záverečných minútach, keď sa presadili Eisenschmid a Draisaitl. Slováci tak už nemajú postupové šance vo svojich rukách a musia sa spoliehať na zaváhania aspoň jedného z trojice Fínsko, USA a Kanada. Slovenskí reprezentanti nastúpia najbližšie v piatok 17. mája o 16.15 h proti Francúzsku. Nemcov čakajú dva voľné dni a v sobotu sa stretnú o 16.15 h s Kanadou. Tomáš Tatar, útočník SR: "Nezvládli sme to. Neviem, čo k tomu povedať, ťažko sa mi hľadajú slová. Myslím si, že sme boli lepší, no opäť sme prehrali. Hráme výborne, ale toto sú veci, ktoré sa nám nemôžu stávať. Ťažko sa mi to komentuje... V ďalšom priebehu šampionátu musíme hrať pre fanúšikov, zaslúžia si to." Libor Hudáček, strelec druhého gólu SR: "Pri druhom inkasovanom góle to nemecký útočník krásne trafil. Za vyrovnaného stavu sme mohli dať gól my, ale zblokovali nám strelu. Nakoniec skórovali Nemci, oni celý zápas čakali na takýto protiútok." Marek Čiliak, brankár SR: "Opäť sme hrali dobre, opäť nemáme body. Musíme s tým niečo urobiť. V závere Nemci využili protiútok 2 na 1, Draisaitl si to potiahol do strany a vystrelil spoza hráča, žiaľ, bol z toho gól..." Michal Handzuš, asistent trénera SR: "Ťažko hodnotiť takýto zápas, je to veľmi ťažká prehra. Chalani vypľuli dušu, dali do toho všetko, hrali veľmi dobre, nastrelili dvakrát žŕdku, hokej je však niekedy taký. Urobili sme dve malé chybičky a boli z toho dva góly. Za chyby sa niekedy platí. Som presvedčený, že chalani ešte ukážu na šampionáte srdce a charakter." Andrej Sekera, obranca, kapitán SR: "Sklamanie. Nemci v závere využili naše chyby a dali dva rýchle góly. My si musíme uvedomiť, koľko je do konca a ako treba hrať. Nemci vydržali hrať celých 60 minút, my sme v závere naopak poľavili." Róbert Lantoši, útočník SR: "Nechcem nadávať, ale nie je to príjemný pocit. Po celý zápas sme mali navrch, mali sme obrovské množstvo šancí. Žiaľ, koncovka nám dnes nešla tak jednoducho ako v predošlých zápasoch. To rozhodlo. Celý zápas sme hrali výborne a posledné dve minúty rozhodli o celom zápase. Žiaľ, v náš neprospech."


Stoch strelil gól z priameho kopu. AS Monako remizovalo v príprave s Fenerbahce

Slovenský futbalista strelil jediný gól tureckého klubu.

MONTREUX. Slovenský futbalista v službách tureckého klubu Fenerbahce Istanbul Miroslav Stoch ako striedajúci hráč skóroval v stredajšom prípravnom stretnutí proti AS Monako. Francúzsky majster sa ujal vedenia v 53. min presným zásahom Thomasa Lemara, v 79. min vyrovnal na konečných 1:1 spomenutý 27-ročný slovenský krídelník. AS Monako - Fenerbahce Istanbul 1:1 (0:0)Góly: 53. Lemar - 79. STOCH


Pozrite si najkrajšie kampusy svetových univerzít

Niektoré školy pripomínajú magický svet Harryho Pottera, z iných dýcha prísny režim kláštorov.

BRATISLAVA. Mramorové stĺpy, veľkolepé knižnice, zelené parky a budovy pulzujúce históriou. Univerzitné kampusy sú mestom v meste a život v nich má odlišnú dynamiku. Niektoré pripomínajú magický svet Harryho Pottera, z iných dýcha prísny cirkevný režim. Tradícia univerzitných mestečiek vznikla v stredovekej Európe. Študenti a učitelia žili a pracovali v pevnom spojení, nerušení okolitým svetom. Kampus, ako pilier akademického života, neskôr kolonizáciou prenikol nie len do Ameriky. V budovách dodnes badať jednoznačný odkaz na európsku architektúru a spôsob, akým boli postavené kláštory. Mnohé kampusy majú vlastné legendy, či porekadlá. Napríklad stromu na nádvorí Univerzity v Sydney sa dotýka príslovie, ktoré sa desilo celé generácie študentov. „Keď rozkvitne žakarnada na hlavnom nádvorí, je už na štúdium neskoro.“


Experti odporučili rýchlu demoláciu zvyškov mosta v Janove

RÍM. Zvyšky mosta v talianskom meste Janov je potrebné urýchlene odstrániť alebo podložiť podperami, aby sa zabránilo ďalším nešťastiam. Odporučila to skupina technických expertov, na ktorých sa obrátilo talianske ministerstvo dopravy. Príslušná správa bola odovzdaná krízovému komisárovi, ktorého vymenovala talianska vláda. Odporúčanie sa týka východného úseku mosta; pod ním sa nachádza niekoľko bytových domov, ktoré minulý týždeň evakuovali, informovala agentúra DPA. V pondelok hasiči prístup do lokality pod východnou časťou mosta úplne uzavreli, takže evakuovaní obyvatelia sa už nemôžu vracať domov po svoje osobné veci. Zo zvyšku mosta sa totiž začalo ozývať podozrivé vŕzganie. Hasiči na tomto úseku taktiež prerušili odpratávacie práce, s ktorými pokračujú na iných miestach v okolí mosta. Veľká časť Morandiho mosta v Janove sa zrútila 14. augusta počas hustého lejaku, pričom zo 45-metrovej výšky spadlo viac než 30 osobných i nákladných vozidiel. Tragédia si vyžiadala 43 ľudských životov. Medzi možnými príčinami nešťastia sú nedostatočná údržba mosta či chyby v jeho konštrukcii. Z domov pod mostom evakuovali vyše 600 obyvateľov.


Nemecký Uniper sa bráni prevzatiu fínskym Fortumom

DUSSLEDORF. Energetický koncern Uniper vidí v ponuke na kúpu jeho 47 percent akcií fínskym konkurentom Fortumom pokus o nepriateľské prevzatie. "Je to nepriateľský útok," vyhlásil pred pár dňami šéf Uniperu Klaus Schäfer. Hovorca nemeckej firmy povedal, že na hodnotení fínskej ponuky sa odvtedy nič nezmenilo. Fíni nedávajú nijaké prísľuby, pokiaľ ide o budúcnosť pracovných miest. Ich vyhlásenia o tom, aké majú úmysly s Uniperom, sú nezáväzné. Zverejňujú ich len v médiách. "Očakávam, že za vyhláseniami šéfa Fortumu Pekku Lundmarka budú teraz nasledovať činy a budú záväzné," dodal Schäfer Závodná rada Uniperu sa obáva, že ak by Fíni získali Uniper, prepustili by viac ako 1000 z jeho 13.000 zamestnancov. Súčasné vedenie Uniperu realizuje program úspor za 50 miliónov eur, ale zamestnancom prisľúbilo, že nebude prepúšťať pre nadbytočnosť. Rada predpokladá, že Fíni by s rušením pracovných miest začali hneď, ako by sa nemecký koncern dostal do ich rúk.


Namiesto stotisíc zaplatí 24-tisíc. Poslanec Smeru dostal pokutu za podnikanie

Predseda výboru pre nezlučiteľnosť funkcií Martin Poliačik z SaS sa hlasovania zdržal.

BRATISLAVA. Poslanec Národnej rady Slovenskej republiky Stanislav Kubánek (Smer) zaplatí pokutu 24-tisíc eur. Vo štvrtok o tom rozhodol Výbor NR SR pre nezlučiteľnosť funkcií, keďže Kubánek porušil ústavný zákon a nemal pozastavenú živnosť a bol tiež konateľom v obchodnej spoločnosti. Predseda výboru Martin Poliačik (SaS) sa hlasovania zdržal. „Výbor rozhodoval o dvoch porušeniach ústavného zákona. Mal živnosť a bol aj štatutárom kolkárne. Za každé porušenie dostal pokutu šesť mesačných platov,“ povedal Poliačik. Výbor viedol dve konania, ktoré navrhol poslanec Jozef Burian zo Smeru po tom, čo koaliční poslanci nesúhlasili s pôvodnými deviatimi konaniami a pokutami v celkovej sume 108-tisíc eur. Odvolávali sa na rozhodnutie Ústavného súdu SR. Podľa Buriana výbor jeho porušenia nemá rušiť po jednotlivých rokoch, v ktorých zákon porušil, ale podľa prípadov, teda, samostatne živnosť a samostatne konateľstvo. Kubánek na svoje pochybenie upozornil výbor sám po kontrole administratívnych náležitostí spojených s jeho pôsobením v národnej rade. Povedal, že za svoju chybu bude niesť následky. „Je to moja chyba. Pochybil som a musím za to niesť zodpovednosť," povedal v stredu Kubánek. „Všetkého som sa vzdal. Konateľstvo mi padlo, a čo sa týka mojej firmy, mám to zrušené," dodal. Pokutu bude môcť Národnej rade SR splácať aj na splátky.


Zuckerberg bude škandál s uniknutými údajmi vysvetľovať aj v Bruseli

BRUSEL. Šéf Facebooku Mark Zuckerberg prijal pozvanie na stretnutie so zástupcami Európskeho parlamentu (EP). Zuckerberg by mal europoslancom objasniť kauzu s uniknutými osobnými údajmi, ktorá zasiahla aj vyše dvoch miliónov používateľov sociálnej siete Facebook z Európy. Informoval o tom v stredu predseda EP Antonio Tajani, ktorého citovala agentúra DPA. Zuckerberg "prijal naše pozvanie a príde do Bruselu čo najskôr, dúfajme, že už budúci týždeň," napísal Tajani na Twitteri. "Naši občania si zaslúžia úplné a detailné vysvetlenie," dodal. Facebook čelí kritike, odkedy vyšli najavo informácie, že spoločnosť Cambridge Analytica údajne neoprávnene získala osobné údaje facebookových používateľov, ktoré mala následne použiť na ovplyvnenie prezidentských volieb v USA. Na základe týchto informácií mala pomôcť zvíťaziť súčasnému prezidentovi Donaldovi Trumpovi. Facebook následne pripustil, že Cambridge Analytica sa neoprávnene dostala k osobným údajom 87 miliónov jeho používateľov. Zuckerberg v súvislosti s touto kauzou už v apríli vypovedal pred americkým Senátom, kde sa za celú situáciu ospravedlnil. Facebook má v súčasnosti približne 2,2 miliardy používateľov.


Nebráňte Kövesiovej kandidovať za šéfku Európskej prokuratúry, vyzval Tajani Rumunsko

BRUSEL. Predseda Európskeho parlamentu (EP) Antonio Tajani vyzval v stredu rumunské vládne orgány, aby prestali brániť kandidatúre Laury Kövesiovej na post šéfky Európskej prokuratúry (EPPO). Rovnaké stanovisko vyjadrila aj Európska komisia. Tajani sa Kövesiovej zastal na úvod dvojdňového (3.-4.4.) miniplenárneho zasadnutia europarlementu v Bruseli, pričom zopakoval svoje predošlé vyhlásenie z 30. marca. "Chcem vyjadriť obavy Európskeho parlamentu ohľadom vzniknutej situácie," povedal Tajani s odkazom na dianie v Rumunsku po tom, ako Kövesiovú v piatok 29. marca v Bukurešti umiestnili pod súdny dozor prokurátori Sekcie trestného vyšetrovania. Orgán, ktorý vedie vyšetrovanie prokurátorov a sudcov, Kövesiovú obvinil z vedenia zločineckej skupiny, pasívnej korupcie, zneužitia úradu a falošného svedectva. Kövesiová všetky obvinenia poprela. Tajani upozornil, že Kövesiová nemôže opustiť krajinu a nesmie sa vyjadrovať pre médiá. "Pre Európsky parlament Kövesiová aj naďalej zostáva kandidátom na post generálnej prokurátorky EPPO a aj naďalej sa teší našej úcte a podpore," zdôraznil. Šéf europarlamentu dodal, že sa v tejto veci listom obráti aj na vládu v Bukurešti, pričom od rumunských vládnych orgánov očakáva, že budú spolupracovať a nebrániť kandidatúre Kövesiovej na vedúcu funkciu v EPPO. Prvý podpredseda Európskej komisie Frans Timmermans v stredu uviedol, že z pohľadu eurokomisie je dôležité, aby sa Kövesiová mohla uchádzať o pozíciu európskeho hlavného prokurátora a aby inštitúcie EÚ mohli rozhodnúť o tom, kto získa uvedenú funkciu. Na rozdiel od Európskeho parlamentu zástupcovia členských štátov (Rada EÚ) na uvedenú funkciu preferujú francúzskeho kandidáta Jeana-Francoisa Bohnerta. Vyjednávačov EP a Rady EÚ čaká vo štvrtok už tretie kolo rokovaní o tom, koho nakoniec zvolia za šéfa EPPO. Kövesiová je napriek odporu rumunskej vládnucej Sociálnodemokratickej strany (PSD) hlavnou kandidátkou na šéfku Európskej prokuratúry. Tá bude mať sídlo v Luxemburgu a jej úlohou bude vyšetrovať a stíhať korupciu, cezhraničné podvody s DPH a zločiny proti rozpočtu EÚ. Fungovať by mala začať do konca roka 2020.


Azorské ostrovy pre hurikán Lorenzo zatvorili školy a úrady

Hurikán spôsobil vážne škody v hlavnom prístave ostrova Flores.

LISABON. Pre hurikán Lorenzo, ktorý zasiahol Azorské ostrovy, zrušili v stredu vyučovanie na tamojších školách a zavreli vládne úrady. Azorská letecká spoločnosť SATA pozastavila všetky lety a niektoré ostrovy uzavreli svoje prístavy. Šéf Azorského úradu civilnej ochrany Carlos Neves uviedol, že 39 ľudí bezpečne evakuovali. Nijaké zranenia podľa jeho slov neboli hlásené, ale hurikán druhej kategórie spôsobil "vážne škody" v hlavnom prístave ostrova Flores.Podľa portugalskej meteorologickej služby hurikán postihol najmä ostrovy Flores a Corvo, odkiaľ hlásili nárazový vietor s rýchlosťou do 163 kilometrov za hodinu. Americké Národné centrum pre hurikány so sídlom v Miami uviedlo, že Lorenzo "pravdepodobne bude dosť silným cyklónom", keď vo štvrtok večer dorazí k Írsku.


Dôverníčku zosadenej juhokórejskej prezidentky odsúdili za korupciu

Čche Son-sil súd poslal do väzenia na tri roky.

SOUL. Čche Son-sil, dlhoročnú dôverníčku bývalej kórejskej prezidentky Pak Kun-hje zapletenú do korupčného škandálu, odsúdili v piatok na tri roky za mrežami. Informovala o tom agentúra DPA. Súd v hlavnom meste Soul ju uznal za vinnú vo veci marenia úradnej moci zneužívaním svojich väzieb na exprezidentku s cieľom získať výhody pre svoju dcéru na univerzite. Pak Kun-hje okrem toho umožnila Čche Son-sil nazerať do vládnych dokumentov a ovplyvňovať personálne rozhodnutia, hoci nevykonávala nijakú verejnú funkciu a nemala bezpečnostnú previerku. Spolu s Čche Son-sil súd poslal do väzenia aj dvoch činiteľov inkriminovanej univerzity, a to na dva, resp. 1 a pol roka. Odsúdenie je prvým verdiktom, ktorý padol v súvislosti s danou korupčnou kauzou. 61-ročná Čche Son-sil je v nej obvinená aj z vymáhania peňazí od popredných juhokórejských spoločností. Čche prevzala úplatok vo výške 6,8 milióna dolárov od firmy Samsung, ktorej viceprezident bol zatknutý vo februári a obvinený z korupcie a krivého svedectva. Pak Kun-hje (65) bola zbavená prezidentskej funkcie vlani v decembri, pričom momentálne čelí súdnemu procesu ohľadom úplatkárstva, donucovania, zneužitia moci a vyzradenia štátneho tajomstva. Novou hlavou štátu sa medzitým stal favorizovaný 64-ročný liberálny politik Mun Če-in, ktorý bol vo voľbách hlavy štátu v roku 2012 protikandidátom zosadenej prezidentky Pak Kun-hje.


E-shopy v Česku môžu tento rok dosiahnuť tržby 100 miliárd Kč

Znalci odhadujú, že sa začal trend poklesu e-shopov, no nie ich tržieb.

PRAHA. Podľa analýzy internetového porovnávača Heureka.cz vlani bolo v Česku 36.200 internetových predajcov. Ich počet sa medziročne znížil o 600. Najviac ich bolo v krajine práve pred dvoma rokmi a znalci odhadujú, že sa začal trend ich poklesu. Opačný vývoj je v tržbách e-obchodov. Tento rok by mali prekročiť magickú hranicu 100 miliárd Kč (3,83 miliardy eur). "V porovnaní s ostatnými európskymi krajinami pôsobí na českom trhu trikrát viac e-shopov. V tomto smere je už trh nasýtený. To však neznamená, že nebude ďalej rásť," uviedol Tomáš Braverman, riaditeľ Heureka.cz. Výkonný riaditeľ Asociácie pre elektronickú komerciu (APEK) Jan Vetyška povedal, že predaj prostredníctvom internetu nie je vhodný iba pre veľkých predajcov. Uchytiť sa na ňom môžu práve špecializovaní predajcovia v porovnaní napríklad s nasýteným trhom internetových obchodov s elektronikou. Internetoví obchodníci so špecializovaným sortimentom však musia viac dbať na svoju reklamu.


Kanaďanovi zakázali značku s priezviskom. Vraj pre Trumpa

Grabher so svojím priezviskom doteraz nemal problémy. Je germánskeho pôvodu a v nemčine nemá žiadny význam.

HALIFAX, BRATISLAVA. Za značku na aute s vlastným menom sú mnohí Američania a Kanaďania ochotní si priplatiť a povolenie na ňu je spravidla len formalitou. To však nebol prípad Kanaďana, ktorého priezvisko sa zdalo úradom „príliš urážlivé“. Lorne Grabher chcel značku kúpiť ako darček k 65. narodeninám svojho otca. Nepochodil však. Jeho priezvisko je germánskeho pôvodu a v nemčine nemá žiadny konkrétny význam, v angličtine však znamená výraz „chyť ju“. Grabher si myslí, že všetko má v skutočnosti na svedomí americký prezident Donald Trump. Ešte pred voľbami na tajnej nahrávke hovoril o tom, ako rád sexuálne obťažuje ženy a „chytá ich“ za pohlavné orgány. Používal pritom výraz „grab her“ (chyť ju). „Nikdy sa mi nestalo, že by ku mne ktokoľvek prišiel a povedal, že sa cíti byť urazený,“ cituje Gabhera kanadská stanica CBC News. Nikdy sa mi nestalo, že by ku mne ktokoľvek prišiel a povedal, že sa cíti byť urazený Provincia Nové Škótsko podľa stanice BBC zakázala doteraz už viac ako tritisíc ešpézetiek s menami. Podobný prípad v rovnakom čase zaznamenali aj v USA. Rodičia chceli dať svojej dcére priezvisko „Allah“, ktoré v arabčine znamená Boh. Úrad pre verejné zdravotníctvo v štáte Georgia im to však zakázal aj napriek tomu, že ich starší syn už toto priezvisko má. Dievčatko pomenované ZalyKha Graceful Lorraina Allah tak zatiaľ nemôže mať ani zdravotnú poistku. Prípad dohnali rodičia až na súd, rozsudok zatiaľ nepadol.


PÍŠE EMMANUEL MACRONJe čas európskej obnovy (píše Emmanuel Macron)

Autor je prezident Francúzska Občania Európy, dovoľujem si obrátiť sa priamo na vás, nerobím to však len v mene histórie a hodnôt, ktoré nás spájajú. Robím tak preto, lebo situácia je naliehavá. O niekoľko týždňov sa budú konať európske voľby, ktoré budú rozhodujúce pre budúcnosť nášho kontinentu. Ešte nikdy od konca 2. svetovej vojny sme nepotrebovali Európu tak ako dnes. Európa zároveň nebola nikdy tak ohrozená ako teraz. Symbolom toho je brexit. Je symbolom krízy Európy, ktorá nedokázala reagovať na potrebu chrániť ľudí čeliacich veľkým šokom súčasného sveta. Je i symbolom európskej pasce. Pascou však nie je príslušnosť k Európskej únii, sú ňou klamstvo a nezodpovednosť, ktoré ju môžu zničiť. Kto povedal občanom Spojeného kráľovstva pravdu o ich budúcnosti po brexite? Kto im povedal, že stratia prístup na európsky trh? Kto hovoril o ohrození mieru v Írsku, keď sa obnovia staré hranice? Nacionalistická zahľadenosť do seba neponúka nič, je to len zamietavý postoj bez riešenia. Do tejto pasce môže padnúť celá Európa: tí, ktorí ťažia z rozhorčenia a nepravdivých informácií, sľubujú všetko a nič. Proti takýmto manipuláciám, musíme byť neoblomní. Hrdí a prezieraví. A hovoriť predovšetkým o tom, čím Európa je. Európa je historický úspech: zmierila zdevastovaný kontinent vďaka nevídanému projektu mieru, prosperity a slobody. Nikdy na to nezabudnime. Tento projekt nás neustále chráni: ktorá krajina obstojí sama proti agresívnym stratégiám veľkých mocností? Kto môže o sebe tvrdiť, že ako zvrchovaný štát dokáže čeliť sám digitálnym gigantom? Nacionalisti sa mýlia, keď tvrdia, že vystúpením z Európy obhajujú našu identitu. Ako odoláme krízam finančného kapitalizmu bez eura, ktoré je silou celej Únie? Európa, to sú tiež tisícky projektov každodenného života, ktoré zmenili tvár nášho kraja: zrenovované gymnázium neďaleko nás, novopostanená cesta, rýchlejší internet. Tento boj nás zaväzuje každým dňom, pretože Európa, rovnako ako mier, nie sú získané raz a navždy. V mene Francúzska vediem tento boj neúnavne, aby sa Európa posúvala vpred, aby som obhájil jej model. Ukázali sme, že to, čo podaktorí považovali za nedostupné, či už vytvorenie európskej obrany, alebo zabezpečenie sociálnych práv, sa dá dosiahnuť. Treba však urobiť viac a konať rýchlejšie. Pretože je tu ďalšia pasca: status quo a rezignácia. Občania zaskočení šokujúcimi zmenami sa často pýtajú: "Kde je Európa? Čo Európa robí?" V ich očiach sa stala trhom bez duše. Európa však nie je len trh, je to projekt. Spoločný trh je užitočný, nesmie sa však pritom zabúdať na nutnosť hraníc, ktoré chránia a hodnôt, ktoré zjednocujú. Nacionalisti sa mýlia, keď tvrdia, že vystúpením z Európy obhajujú našu identitu; to, čo nás spája, robí slobodnými a chráni, je európska civilizácia. Tí, ktorí by najradšej nič nemenili, sa však rovnako mýlia, pretože ignorujú obavy, ktoré sa zmocňujú našich občanov, či pochybnosti, ktoré podkopávajú naše demokracie. Dospeli sme k rozhodujúcemu momentu pre náš kontinent; k momentu, keď musíme po politickej i kultúrnej stránke kolektívne nanovo zadefinovať formy našej civilizácie vo svete, ktorý sa mení. Je to čas európskej obnovy. Odolajme teda pokušeniu uzavrieť sa do seba a rozdeľovať. Navrhujem vám, aby sme sa spoločne pustili do tejto obnovy so zreteľom na tri ambície: slobodu, ochranu a pokrok. Celý článok si môžete prečítať v utorok na webe denníka SME alebo v tlačenom vydaní v sobotu. (c) Project syndicate


Chystáte sa do Tuniska? Týchto päť miest by ste mali navštíviť

Krajina je rajom pre potápačov aj milovníkov histórie.

Hlavným lákadlom Tuniska sú nádherné pláže. Na juhu sú pláže z jemného piesku, sever krajiny má zaujímavé skalnato-piesočnaté. K tým najkrajším plážam patria tie na polostrove Cap Bon. Pláž El Mansoura s bielym pieskom a s neskutočne čistým morom je právom označovaná za najkrajšiu tuniskú pláž. Nachádza sa pri meste Kelíbia, ktoré je známe svojím rybárskym prístavom, festivalom amatérskych filmov a pevnosťou zo 16. storočia. Ďalšou obľúbenou plážou na tomto polostrove je piesočná pláž El Haouaria obklopená skalnatým pobrežím. Z tunajšieho kameňolomu bolo postavené Kartágo i Medina v Tunise. A z tohto výbežku je to aj najbližšie do Európy, keďže na taliansky ostrov Sicília je to odtiaľto len 138 km. Je to aj oblasť, kde od marca do mája môžete pozorovať kŕdle migrujúcich vtákov a medzi nimi aj množstvo dravcov. Vďaka tomu je tu stáročná tradícia sokoliarstva a v júni sa tu koná medzinárodný festival sokoliarstva. Na západnom pobreží polostrova nevynechajte návštevu kúpeľného mestečka Korbous, ktoré bolo známe už od čias Rimanov. Dnes si tu kúpeľní hostia liečia v siedmich teplých a studených prameňoch kožné choroby, artritídu, reumatizmus a niektoré choroby nervového systému. Unikátom je kúpanie v Stredozemnom mori, do ktorého priamo zo skaly vyteká až 59°C vrelý prameň Ain el Atrous, s vysokým obsahom sírnatých solí. Správnym strediskom celého polostrova Cap Bon i regiónu je mesto Nabeul, kde narazíte taktiež na pekné piesočnaté pláže. Nabeul je centrom tuniského hrnčiarstva, ktorého tradícia siaha až do rímskych čias. Každý piatok sa tu koná trh, kde okrem keramiky môžete kúpiť aj pikantné červené papričky, z ktorých sa vyrába tradičná tuniská pochutina, papriková pasta - harrisa, bez ktorej sa nezaobíde žiadna tuniská domácnosť. Dvanásť kilometrov od Nabeulu sa nachádza jedno z hlavných tuniských letovísk, mesto Hammamet. Stojí tu pevnosť a staré mesto - medina, oboje postavené Arabmi v 10. storočí. Hammamet Beach poskytuje pláže so svetlým pieskom a teplou vodou s bohatým podmorským životom. Sú tu jedny z najlepších podmienok na potápanie v Tunisku. Smerom na východ prechádzajú hotely a pláže pod mesto Nabeul a smerom na západ, na druhej strane zálivu, leží moderné Yasmine Hammamet. Je to najväčší hotelový komplex moderných hotelov v tejto lokalite a pripomína bulharské Slnečné Pobrežie alebo Zlaté Piesky. Veľa hotelov sa tu zameriava na kongresovú turistiku. Prímorské letovisko Sousse je tretím najväčším mestom Tuniska. Je to mesto kontrastov so starodávnou medinou s hradbami, mešitou, opevneným kláštorom- Ribatom, trhoviskom a ďalšími pamiatkami, ktoré je zapísané na zozname UNESCO, ale má aj moderné výstavné ulice a chudobné predmestia. Nájdete tu aj krásne, aj keď dosť preplnené pláže s tyrkysovou vodou. Súčasťou tohto letoviska je aj 7 km vzdialené, v roku 1979 moderne vybudované Port El Kantaoui. Toto miesto na pobreží je plné elegantných butikov, pláží, moderných hotelových rezortov a reštaurácií na nábreží. V okolí prístavu, v ktorom kotvia jachty zámožných stredomorských cestovateľov, panuje čulý ruch. Súčasťou tohto strediska je aj najkrajšie tuniské 36 jamkové golfové ihrisko, ktoré celoročne obľubujú vyznávači tohto olympijského športu. Oproti rušným Soussám pôsobí neďaleký Monastir ako oáza pokoja. Je to obľúbené turistické centrum, pre svoj pokoj, čistotu a ľahkú orientáciu. V Monastire máte všetko po ruke. Pri meste sa nachádza aj medzinárodné letisko prvého tuniského prezidenta Habiba Bourguiba. Toto letisko je východiskovým bodom aj pre turistov smerujúcich do Sousse či Mahdie. V centre mesta stojí mauzóleum a mešita tohto prezidenta, ktorého si Tunisania dodnes považujú. Nie len preto, že stál na čele osamostatnenia sa od Francúzska, ale najmä pre jeho reformy, ktoré z Tuniska spravili moderný arabský štát. Z hľadiska pamiatok je Monastir zaujímavý okrem mediny a Veľkej mešity aj Ribatom, opevneným kláštorom z 9. storočia. Súčasťou tejto impozantnej stavby je aj malé múzeum. Prekrásny výhľad na celé mesto a pobrežie je z kamennej veže. Pravú atmosféru Tunisu zažijete aj na pláži Monastir Beach, kde budete relaxovať na pláži zo zlatistého piesku s pozlátenými hrotmi minaretov v pozadí. Náboženské centrum krajiny, Kairouan, je vysokými hradbami obohnané sväté mesto islamu, štvrté v poradí po Mekke, Medine a Jeruzaleme. Najposvätnejším miestom v meste je Veľká mešita so štvorcovým nádvorím obohnanom stĺporadím zo stĺpov antických pamiatok a 32 m vysokým minaretom. Do samotnej modlitebne nemôže nemoslim vstúpiť, ale cez otvorené dvere si spravíte o tomto priestore celkom dobrú predstavu. Ďalším posvätným miestom je mauzóleum Sidi Sahab tiež nazývané Barbierova mešita. Sidi Sahab bol Mohamedovýcm spoločníkom, ktorý stále nosil so sebou niekoľko chlpov z jeho fúzov, preto tento nezvyčajný názov mešity. K turisticky vyhľadávaným miestam mediny patrí aj Bir Barouta, studňa zo 17. storočia so zázračnou vodou, ktorú čerpá ťava. Vraví sa, že kto sa vody napije, do Kairouanu sa opäť vráti. Kairouanská medina s Veľkou mešitou je právom zapísaná na zozname svetového dedičstva UNESCO. Hlavné mesto Tunis má tiež starodávnu medinu zapísanú na zozname UNESCO, stredoveké štvrte (suky), ale aj obrovské moderné predmestie a prístav. Centrom metropoly je bulvár Habiba Bourguibu, ktorý vedie od prístavu k medine. Architektúra bulváru pochádza ešte z čias francúzskej kolonizácie. Je tu množstvo obchodov, kaviarní, hotelov, ale narazíte aj na secesnú budovu Národného divadla či katolícku katedrálu Vincent de Paul. Na konci bulváru stojí brána do mediny Porte de France. Hlavnou pamiatkou mediny je mešita Al Zaytuna (Olivová mešita) . V bývalom bejovom paláci sídli národné múzeum Bardo, kde sa nachádza množstvo mozaík z neďalekého Kartága. Slávne Kartágo kedysi založené Feničanmi je dnes jedným zo severných predmestí Tunisu. Nachádza sa tu rozsiahly archeologický komplex, ktorému dominujú Antóniove kúpele a Múzeum Kartága. Hneď vedľa Kartága sa nachádza modro-biela dedinka Sidi Bou Said. Biele domčeky s typickými modrými dverami a oknami pripomínajú architektúrou Andalúziu. Ak si chcete v Tunise užiť aj pobyt pri mori, odporúčame vám pláž La Marsa. Pokojné vody a piesčitá pláž sú vhodné aj pre tých najmenších.


Pozostalí po obetiach havárie Germanwings chcú ďalšie vyšetrovanie

Otec vinníka tvrdí, že sa všetko odohralo inak, ako hovoria vyšetrovatelia.

HALLE. Už 20-tisíc podpisov zhromaždili pozostalí po obetiach havárie lietadla spoločnosti Germanwings, ktorú vo francúzskych Alpách neprežil nikto zo 150 osôb na palube smerujúcich z Barcelony do Düsseldorfu. Iniciátori petičnej akcie požadujú ďalšie vyšetrovanie príčin nešťastia, ktoré uzavreli s tým, že ho zámerne spôsobil druhý pilot stroja. Vyšetrovatelia uzavreli v januári 2017 prípad práve s týmto konštatovaním. O druhom pilotovi však medzičasom vyšlo najavo, že s psychickými problémami bojoval už roky predtým a napriek tomu stále mohol sedieť v kokpite dopravného lietadla s platným povolením. Príbuzní sa domnievajú, že táto skutočnosť by mala viesť k ďalšiemu vyšetrovaniu, a navyše zastávajú názor, že z tragédie v Alpách neboli doteraz vyvodené dostatočné dôsledky. Úspešnosť petície zostáva zatiaľ otvorená. Otec vinníka nehody z 24. marca 2015 Andreasa Lubitza oficiálne závery vyšetrovania odmietol v júli z iných dôvodov. Podľa vlastných slov vraj disponoval dôkazmi, že sa všetko odohralo inak, ako tvrdili vyšetrovatelia. Verejnosti ich však v podstate zostal dlžný.


O KNIHÁCHKniha môže byť aj umelecký objekt

Slovenská národná galéria sa nám dlhé roky javí ako nekonečný príbeh o prestavbe budovy. Pritom je to životaplná inštitúcia..

Slovenská národná galéria sa nám dlhé roky javí ako nekonečný príbeh o prestavbe budovy. Pritom je to životaplná inštitúcia s vynikajúcimi projektmi, ktoré odkrývajú biele miesta a občas aj jazvy, ktoré by sme radšej nevideli, ako bola výstava Sen a skutočnosť o slovenskom fašistickom pseudoštáte alebo výstava o socialistickom realizme.   Aký máte vzťah ku knihám? Ku knihám vzťah mám, nazvem to földváriovský. To znamená, že ich bezhlavo zbieram a mám ich všade. Knihy sú súčasťou môjho života.   Vediete inštitúciu, ktorá sa stará o slovenské umenie, či presnejšie o umenie, ktoré vznikalo a vzniká na území, ktoré dnes poznáme ako Slovensko. A to umenie uchovávate ako inštitúcia aj v knižných publikáciách. Máme zmapované naše výtvarné umenie? Veľmi sa zamýšľame nad tým, aké knihy by sme mali robiť. Myslíme si, že knihy má zmysel pripravovať. Napriek digitálnej dobe a napriek tomu, že mnohé výtvarné diela sprístupňujeme v expozíciách aj virtuálne, nazdávam sa, že do prípravy a vydávania kníh sa oplatí investovať. Aj keď si dnes v počítači môžete pozrieť dielo lepšie a vidíte tam viac detailov, z knihy máte lepší emocionálny pocit. Keď vidíte originál, vnímate aj jeho auru, máte zážitok z priestoru, inštalácie, ktorý môžete mať len v galérii. Ale pokochať sa umením môžete aj v knihe, kde máte v domácom prostredí viac času a môžete si prečítať aj informácie, ktoré vám zážitok z galérie doplnia.   A knihy ako predmet výstavy? Vystavovali by ste knihy?  Momentálne v SNG pripravujeme novú stálu expozíciu, ktorá sa bude venovať knižniciam. Aj preto, že si myslíme, že knižnica je základ vzdelanosti. Chvíľu sa všetci tvárili, že knižnice majú vymrieť, ale pritom je to práve naopak. Knižnice sa v metropolách stávajú centrom kultúrneho diania. Je to miesto vzdelávania, ale aj kontaktov a udalostí, ktoré sa dejú. Prvou časťou expozície bude knižnica známeho zberateľa kníh Kornela Földváriho, kde sme sa s pani Földváriovou a Petrom Krištúfkom už dohodli na podrobnostiach, ako to bude vyzerať a fungovať. To, čo chceme, nie je knižnica s očíslovanými zväzkami na policiach, ale bude to zážitková expozícia, aby si ľudia uvedomili, že knižnica v byte je tiež súčasťou zariadenia a estetiky bytového interiéru.   Skopírujete celý byt? Skopírovať byt pána Földváriho by nepochybne bol obrovský zážitok, ale neprinieslo by to to, čo chceme predstaviť. Bude to parafráza, isto niektoré kuriozity a typické momenty by sme chceli zachovať, ale zároveň chceme, aby výstava bola funkčná. Bude zároveň slúžiť ako prezenčná knižnica, v ktorej si budete môcť len tak prísť a čítať. Naša galéria je súčasťou mestského verejného priestoru.   Je to filozofia celého projektu rekonštrukcie galérie? Áno, verejný priestor v meste by mal ponúkať aj zážitok, nielen funkčnosť pre presun z jedného bodu do druhého. A súčasťou verejného priestoru sú aj budovy, ktoré ponúkajú zážitok. Ak ich nemáme, strácame cit pre vlastné mesto. A keďže sa v Bratislave používa veľmi málo starých domov ako verejné priestory, chceme to takouto formou oživiť.   Čo okrem Földváriho knižnice bude ešte tvoriť súčasť tohto knižného sveta? Expozícia knižníc bude tvoriť celé poschodie. Földvári sa špecializoval na popkultúrne knihy a béčkové žánre ako western a detektívka, takže by niekto mohol namietať, že sme neobsiahli celé spektrum a už vôbec nie vysokú literatúru. Preto v ďalšej časti bude dielo výtvarníka Jaroslava Vargu, teda knižnica, kde ľudia budú môcť dopisovať svoje fiktívne názvy kníh a príbehy. Ďalej archív Júliusa Kollera, knižnica Igora Gazdíka a plus k tomu bude výstavná sieň, v ktorej bude výstava kniha ako objekt, pretože je viacero výtvarníkov, ktorí knihy využili ako materiál vo svojich umeleckých dielach, ako napríklad Roman Ondák, Dezider Tóth, Matej Krén a niektoré ich diela sú súčasťou aj našich zbierok. Veľmi sa nám páči možnosť pozrieť sa na knihy inak. Knižnice vnímajú knihy cez obsah, ale my chceme vnímať ten širší estetický rozmer knihy, teda vnímame knihu ako objekt.   Nepochybne je umenie stvoriť peknú knihu a nie je to samozrejmosť. Ako sa na vaše knihy pozeráte vy, očami kunsthistoričky a riaditeľky galérie? Knihy chceme predstavovať ako estetické objekty. Začala s tým predchádzajúca riaditeľka Katarína Bajcurová a my v tejto dobrej tradícii pokračujeme. Chceme, aby každá kniha bola v úprave vynikajúceho grafika. Sme štátna inštitúcia, ktorá žije z peňazí daňových poplatníkov, a svojou prácou musíme vrátiť spoločnosti čo najviac a čo najlepšie. Kniha o umení nemá mať len hodnotný obsah, ale má aj vyzerať, má vyjadrovať aj ducha doby, má mať estetický názor. My si môžeme dovoliť nekalkulovať len s predajom a ziskom, naše knihy sú dotované preto, lebo sú súčasťou kultúrneho priestoru a zachovávajú aj našu kultúrnu pamäť. Samozrejme, sme radi, ak sa tituly aj dobre predávajú, dokonca pri niektorých nás až prekvapilo, ako dobre. Ale buďme úprimní, výtvarná publikácia je veľmi nákladná a nikdy sa nevrátia všetky vstupy. Našou úlohou však je sprístupňovať, uchovávať a vzdelávať. A chceme vzdelávať aj v tom, ako dnes má vyzerať knižný dizajn.   Do akej miery máme zmapované slovenské, či lepšie na území dnešného Slovenska vzniknuvšie umenie? Myslím, že základné informácie v knihách už máme. Projekt, ktorý začal Ivan Rusina, robiť podrobné a veľké dejiny slovenského výtvarného umenia – Renesancia, Barok, 20. storočie, dnes aj 40. a 50. roky, my chceme dorobiť Románske umenie a Umenie 19. storočia. Taký veľký projekt dnes pripraviť je dosť komplikované, preto sa sústreďujeme najmä na čiastkové výskumy, ale cez ne sa nám vlastne postupne skladá komplexný obraz umenia. Niektoré obdobia boli veľmi komplikované – najmä 40. a 50. roky, pretože okrem samotného výtvarného aspektu sme boli konfrontovaní s tým, že nevznikali len dobré veci. Od galérie sa očakáva, že bude vystavovať len to dobré. Ale našou úlohou je aj byť pamäťou. Sme pamäťovou inštitúciou a musíme si pamätať za ostatných občas aj to, čo chcú v spoločnosti vytesniť. Sen a skutočnosť bola nesmierne zaujímavá výstava a tiež aj kniha. Kniha o päťdesiatych rokoch ešte len vyjde. Veľký úspech mala aj monografia architekta Vladimíra Dědečka, ktorá vychádzala z rozsiahleho prvovýskumu, je tam veľa fotografií, dokumentov. Bol to vedecký aj popularizačný počin. Momentálne sa pracuje na monografii o Stanovi Filkovi, kde bolo tiež veľa bielych miest, ktoré treba odhaliť. Postupne mapujeme biele miesta, ale občas sa podaria aj zaujímavosti či bonbóniky, teraz napríklad vydávame knihu Bazovského fotografií, ktorý bude katalógom k výstave.   Bude sa dať niekedy povedať, teraz máme všetko hotové? Poznanie a historické bádanie prináša stále nové informácie a mení sa aj nazeranie a výklad umenia. Ak urobíte Fullovu monografiu dnes, bude iná ako tá, čo vyšla napríklad pred dvadsiatimi rokmi. Budú tam nielen nové poznatky, ale aj iný pohľad na jeho dielo. Napríklad posledná Fullova výstava bola pred viac než pätnástimi rokmi, takže by sme sa mali znovu pozrieť na jeho dielo.   Čo teda chystáte pre milovníkov kníh o umení? Na rok 2018 máme šestnásť titulov, čo už je počet pre jedno menšie vydavateľstvo. Nie všetko je veľká publikácia, niečo je katalóg, niečo sa však neviaže priamo na výstavy, čo je prípad spomínaného Dědečka, Stana Filka. či performerky, videoumelkyne Anny Daučíkovej. Paradoxne, práve Daučíková, ktorá už roky žije v Prahe a je veľmi známa v zahraničí, na rodnom Slovensku nie je najznámejšia. Ale presne to je niekto, komu sa oplatí pripraviť monografiu, lebo je to osobnosť novátorská, inšpiratívna. Máme rozvojový model galérie a chceli by sme sa viac venovať nakladateľskej činnosti. Budeme vydávať aj knižky, ktoré nie sú priamo spojené s výstavami, lebo máme odborný potenciál a vieme ho využiť v prospech čitateľov. Chceli by sme rozvíjať aj partnerstvá a projektové riešenia, aby sme robili malé aj väčšie edičné projekty. Máme dobré partnerstvo s Photoportom, podieľali sme sa na vydaní štyroch monografií o fotografoch, spolupracujeme s vydavateľstvom Slovart, chceme spolupracovať s Kunsthalle, ktorá sa venuje súčasnému umeniu. Partnerstvá sú vhodné aj na to, že v tých realizačných tímoch môžu vzniknúť skutočne tvorivé riešenia.   Aký je záujem o knihy SNG? Prirodzene, odbyt nás zaujíma, a už sa nám párkrát stalo, že sme náklad vypredali. Výstavy veľmi pomáhajú predaju, to je nespochybniteľné. Dotláčali sme napríklad Sen a skutočnosť, lebo sme celý náklad predali ešte pred koncom výstavy. Toto je titul, ktorý sa bude predávať stále. V e-shope vidíme, čo si kupujú ľudia v zahraničí. Veľa kníh sa predáva aj do Čiech. Vybrané tituly majú aj anglické texty, v niektorých prípadoch je angličtina dokonca hlavný jazyk. Napríklad Dědeček, ktorý vyšiel v slovenčine, sa bude vydávať jedna k jednej v angličtine v spolupráci s jedným švajčiarskym vydavateľstvom, čomu sme veľmi radi.   Aký zmysel majú výtvarné publikácie, keď dielo je dobré vidieť naživo? Alebo naopak, môžem sa nehanbiť za to, že mám rád knihy o výtvarnom umení? Samozrejme, nehanbite sa. Knihy sú skvelé v tom, že dávajú dokopy diela, ktoré väčšinou v jednej galérii neuvidíte. A zároveň si tým vytvárame aj návštevníkov, lebo ľudia si pozrú knihu a chcú vidieť dielo aj naživo. Ale funguje to aj naopak – videl som dielo naživo, chcem si emóciu pripomenúť aj knihou, alebo si o tom chcem naštudovať viac. Často si vo veľkých farebných monografiách všimnete veci, ktoré naživo nevidíte. Ale aura výtvarného diela naživo je zasa iná. Knihy nám svojím spôsobom vytvárajú publikum.   Súčasné umenie je často zvláštne naživo a ešte zvláštnejšie v knihách. Inštalácie, objekty a tak... A často potrebuje príbeh.  Áno, niekedy to potrebuje viac interpretácie, viac emócií a otvoriť sa nečakanému a provokatívnemu. Niekedy je to len extravagancia a samoúčel. Niekedy prosto neviete odhadnúť, či to je umenie. Často sa v súčasnom umení stretnete s komercionalizáciou, ktorá tu je, lebo taký je dnes svet umenia. Preto je dobré, že existujú aj inštitúcie, ktoré sú štátne a majú garantovaný rozpočet a nemusia podliezať. Na súkromných galériách vidieť, ako sa spája kapitál s výstavným programom. Napríklad v Tate Modern je evidentne ruská sezóna. Politika peňazí je politika a prejavuje sa aj takto. A tváriť sa, že to tak nie je, by bolo falošné.   Ako vyberáte a nakupujete diela? Hádkou. Ale konštruktívnou. Akvizície majú normálny mechanizmus, dokonca upravený vyhláškou. V SNG je dvadsať kurátorov, pri výbere je často rušno, ale snažíme sa dôjsť k nejakému konsenzu. Nikdy nebudeme jednohlasní, ale to je dobre. Sme pamäťová inštitúcia, a aj keď na nás z verejnosti tlačili, aby sme vyhodili socialistické veci, nevyhodili sme ich. Môžeme mať na ne estetický i ideologický názor, ale sú našou historickou skúsenosťou a musíme si ich občas aj pripomenúť. Aby sme nezabudli, v čom sme žili. Doba bola taká.   Alexandra KusáVyštudovala vedu o výtvarnom umení na Filozofickej fakulte UK, kde absolvovala aj doktorandské štúdium a v súčasnosti tu aj prednáša. Od roku 2000 pôsobí v Slovenskej národnej galérii na rôznych pozíciách vždy spojených s umením 20. storočia. Od roku 2010 je na pozícii generálnej riaditeľky SNG.


Únia odsúdila zatknutie venezuelského politika Zambrana

Zatknutím bola podľa Únie a Limskej skupiny porušená ústava.

BOGOTA. Európska únia a Limská skupina vo štvrtok odsúdili zatknutie podpredsedu venezuelského parlamentu Edgara Zambrana, ktorým podľa nich došlo k porušeniu ústavy krajiny. Informovala o tom agentúra DPA. Zambrana, ktorý je druhým najvyšším predstaviteľom opozíciou ovládaného Národného zhromaždenia, zatkli v stredu venezuelské bezpečnostné sily. "Zambranovo zatknutie je politicky motivovaný krok, ktorý má za cieľ umlčať Národné zhromaždenie," uvádza sa vo vyhlásení EÚ, ktorá žiada jeho okamžité prepustenie EÚ bude podľa vyhlásenia aj naďalej prostredníctvom rôznych politických nástrojov reagovať na pokračujúce narúšanie činnosti demokratických inštitúcií, právneho štátu a ľudských práv. Limská skupina združujúca 13 latinskoamerických krajín a Kanadu venezuelskú vládu obvinila zo "svojvoľného porušenia" Zambranovej poslaneckej imunity. Zatknutie je "v rozpore s ústavou" a zároveň porušením "demokratických princípov a ľudských práv uznaných medzinárodným právom", uvádza sa vo vyhlásení skupiny. Námestníčka ministra zahraničných vecí USA Kimberly Breierová na Twitteri varovala, že venezuelský prezident Nicolás Maduro a jeho spoločníci sú priamo zodpovední za Zambranovu bezpečnosť. "Ak nebude okamžite prepustený, bude to mať dôsledky," uviedla. Predstavitelia venezuelskej vlády oznámili, že Zambrano a viacero ďalších zákonodarcov čelí vyšetrovaniu pre podozrenie z vlastizrady a podnecovania do vzbury. Zambrano je jedným z deviatich politikov, ktorí sa objavili po boku opozičného vodcu Juana Guaidóa, keď 30. apríla bezúspešne vyzýval armádu na povstanie proti prezidentovi Nicolásovi Madurovi. Napätie vo Venezuele sa stupňuje od 23. januára, keď sa predseda parlamentu Guaidó vyhlásil za úradujúceho prezidenta. Najnovší pokus o puč odštartoval dvojdňové potýčky bezpečnostných síl s demonštrantami, ktoré si vyžiadali päť obetí na životoch a desiatky zranených.


Počet pasažierov Wizz Air v auguste medziročne stúpol takmer o štvrtinu

Spoločnosť Wizz Air so sídlom v Budapešti v súčasnosti prevádzkuje vyše 500 leteckých spojení.

BRATISLAVA. Letecká spoločnosť Wizz Air v auguste evidovala medziročný rast počtu pasažierov o 24,4 percenta na vyše 2,887 milióna. Firma o tom informovala v pondelok na svojej internetovej stránke. Obsadenosť lietadiel spoločnosti Wizz Air bola v auguste na úrovni 95,4 percenta, čiže medziročne sa zvýšila o 2,4 percentuálneho bodu. Prepravná kapacita firmy bola v auguste v porovnaní s rovnakým mesiacom minulého roka vyššia o 21,3 percenta.Spoločnosť Wizz Air so sídlom v Budapešti v súčasnosti prevádzkuje vyše 500 leteckých spojení z 27 základní. Je najväčším nízkonákladovým leteckým prepravcom v strednej a východnej Európe. Akcie spoločnosti sú kótované na londýnskej burze a zamestnáva vyše 3 tis. ľudí. Na Slovensku Wizz Air pôsobí od roku 2014.


Komunikáciu Šufliarskeho s Kočnerom etická komisia zatiaľ nedostala

Komunikácia je predmetnom trestného konania.

BRATISLAVA. Komunikáciou bývalého prvého námestníka generálneho prokurátora Petra Šufliarskeho s obvineným a obžalovaným podnikateľom Marianom Kočnerom sa Etická komisia prokuratúry zatiaľ nezaoberala. "Po analýze a konzultácii s dozorovými prokurátormi Úradu špeciálnej prokuratúry Generálnej prokuratúry (ÚŠP GP) SR dospel generálny prokurátor Jaromír Čižnár k záveru, že aktuálne komunikácia M. K. nielen vo vzťahu k prokurátorovi Petrovi Šufliarskemu je predmetom trestného konania, ktoré doposiaľ nie je ukončené. Vzhľadom na neverejnosť prípravného konania nie je možné zadovážené dôkazy poskytnúť neoprávneným subjektom mimo trestného konania," uviedla pre TASR hovorkyňa GP SR Andrea Predajňová. Čižnár sa s komunikáciou ako nadriadený prokurátor mohol oboznámiť. Keďže komunikácia je predmetnom trestného konania, dôkazy sa nemôžu aktuálne poskytnúť členom etickej komisie, ktorí nie sú subjektom trestného konania. Šufliarsky sa vzdal funkcie po medializácii jeho komunikácie Marianom K. Zverejnil ju líder OĽaNO Igor Matovič, ktorý žiadal Šufliarskeho odchod. Šufliarsky následne potvrdil, že si písal s Marianom Kočnerom od januára do júla 2017. Svoje odpovede označil za prejav slušnosti a profesionality. Šufliarsky bol po svojej rezignácii na základe rozhodnutia Čižnára zaradený na odbor legislatívy a ústavného práva GP SR.


Hra na novom ihrisku prinesie viac úrazov, obáva sa inšpektorka

Po prvom apríli bude chýbať certifikácia šmýkačiek a hojdačiek, upozorňuje Hudecová.

BRATISLAVA. Šmýkačky, hojdačky či iné zariadenia na detských ihriskách postavených po prvom apríli nebudú musieť prejsť certifikáciou. Je preto možné, že hra na novom ihrisku prinesie viac úrazov. Parlament totiž nestihol schváliť zákon tak, aby nahradil súčasné nariadenie vlády. Upozornila na to inšpektorka TÜV SÜD Slovakia Daniela Hudecová. "Úrazy na ihriskách sa vyskytovali aj pri povinnostiach platných do apríla 2019, no myslím si, že takto sa úrazovosť detí pri hre na ihriskách zvýši," povedala Hudecová. Pritom dodala, že práve pri certifikácii inšpektori často nachádzajú veľké nedostatky. Ako ďalej priblížila, zariadenia na detských ihriskách majú veľakrát konštrukčné nedostatky, akými sú napríklad nízke zábrany proti pádu, zábrany s vodorovnými alebo šikmými priečkami, nevyhovujúce uhly rámp, strmé hracie a prístupové prvky, nedostatočné zabezpečenie proti pádu, otvory, do ktorých môžu deti uviaznuť alebo si zakliesniť prsty. Ak chýba alebo je nevyhovujúca zábrana tam, kde má byť, je ohrozený život dieťaťa pri páde. Hudecová tiež upozornila na to, že aj správne navrhnuté šmýkačky či hojdačky môžu byť problematické. Najčastejšie je to z dôvodu nesprávnej inštalácie, prípadne, ak nie je dostatočná povrchová úprava zariadenia či zle opracované drevo s ostrými hranami, prípadne ostré skrutky alebo nevyhovujúci povrch tlmiaci náraz okolo zariadení. "Ak je konštrukcia nedostatočne uchytená a nestabilná, taktiež sa môže stať, že pri používaní sa konštrukcia vylomí z podložia a môže dieťa zabiť," upozornila. Problémy môže spôsobovať aj nesprávne rozmiestnenie zariadení. Pri používaní sa deti navzájom ohrozujú tak, že napríklad tie, ktoré sa hojdajú, môžu ohroziť deti vybiehajúce zo šmýkačiek. Hudecová tiež poukázala na to, že vďaka navrhovanému zákonu kontrolou nebudú musieť prejsť dočasné ihriská, napríklad na jarmokoch. Zvyčajne ide o rôzne nafukovacie hrady či trampolíny. V súčasnosti by mali ihriská prechádzať kontrolami. Naozaj poctivých majiteľov je dnes podľa inšpektorky len okolo 30 percent. Po schválení zákona by mala stúpnuť povinnosť kontrol odborníkov až na 95 percent ihrísk. Zákon na riešenie tejto situácie má pod taktovkou Ministerstvo hospodárstva SR. Na svojej webstránke však hovorí o termíne jeho platnosti až v druhom polroku 2020.


Laššáková podporí zahraničnú distribúciu slovenskej televíznej tvorby

Rezort osloví osem svetových distribučných spoločností.

BRATISLAVA Pôvodná slovenská televízna tvorba bude mať šancu preniknúť na medzinárodný trh. Povedala to vo štvrtok na brífingu v Bratislave ministerka kultúry Ľubica Laššáková. Naša domáca televízna tvorba je kvalitná a som presvedčená, že si nájde miesto aj na európskom a svetovom trhu. Na európsky a svetový trh sa môže dostať pôvodná audiovizuálna televízna tvorba RTVS, televízie JOJ a televízie Markíza. Projekt je naplánovaný na rok 2019, s opciou na rok 2020. Financovaný bude z rozpočtu ministerstva kultúry. Sumu šéfka rezortu zatiaľ povedať nevedela, no nebude potrebné rozpočet navýšiť. "Ide o nový unikátny projekt. Rozhodli sme sa vytvoriť úplne nový systém podpory zahraničnej distribúcie pôvodnej slovenskej televíznej tvorby. Je to novinka, s ktorou ešte nikto neprišiel," povedala Laššáková. V oblasti podpory z rôznych fondov sa podľa jej slov nikdy neocitla pôvodná slovenská audiovizuálna televízna tvorba, čo považuje za chybu. "Tvorba domácej televíznej tvorby je dlhodobo kvalitná, pričom by určite obstála na svetových a európskych trhoch," poznamenala. Ministerstvo kultúry sa preto rozhodlo vytvoriť systém trvalej podpory exportu domácej audiovizuálnej televíznej tvorby. V stredu (27.6.) ministerka o projekte informovala vedenie RTVS, TV JOJ a TV Markíza. Rezort v najbližších dňoch osloví osem svetových distribučných spoločností s ponukou, aby predložili svoje projekty podpory predaja slovenskej pôvodnej televíznej tvorby. Ministerstvo kultúry oslovilo spoločnosti All3media International, BETA Film GmbH, Endemol Shine Group Licensing, Fremantle Media, Global Agency, ITV Studios Global Entertainment, Sony Pictures Television a Talpa Media/Talpa Global. "Spoločnosti žiadame o predloženie finančnej aj obsahovej ponuky na ročnú podporu distribúcie našej vybranej televíznej tvorby," povedala Laššáková. Rezort im poslal list, ktorý však podľa nej nie je zaväzujúci, no ponúkajú im projekt na spoluprácu a podľa reakcie budú ďalej postupovať. Ministerka predpokladá, že ročne by takýmto spôsobom pomohli 10 až 15 televíznym produktom. Z domácej tvorby budú vyberať práve riaditelia a zástupcovia televízií. "Našou ani mojou osobnou ambíciou nie je do výberu zasahovať," povedala. Pre maximálnu objektivitu zvolilo ministerstvo spôsob, pri ktorom bude mať pri výbere distribučnej spoločnosti 40 percent hlasov a televízie po 20 percent hlasov. Zároveň vznikne Rada pre podporu medzinárodnej distribúcie domácej audiovizuálnej televíznej tvorby, ktorú budú tvoriť experti nominovaní televíziami a odborníci MK SR. Celý projekt bude mať niekoľko fáz, aktuálne je projekt v prvej. Do konca augusta rezort očakáva ponuky spoločností a v septembri a októbri by chcel v spolupráci s predstaviteľmi televízií vybrať distribučného partnera. "Naša domáca televízna tvorba je kvalitná a som presvedčená, že si nájde miesto aj na európskom a svetovom trhu. Pokiaľ bude mať naša tvorba dosah na svetový trh, tvorcovia zarobia viac peňazí, tým pádom bude mať viac peňazí aj štát. A navyše, tieto televízie si môžu vytvoriť dostatočný finančný kapitál na svoju ďalšiu produkciu," dodala Laššáková s tým, že slovenskú tvorbu nepredávajú, len investujú do jej distribúcie.


Americký index Dow Jones dosiahol nové historické maximum

Hlavný index newyorskej burzy prekonal hranicu 25-tisíc bodov.

NEW YORK. Hlavný index newyorskej burzy Dow Jones Industrial Average dosiahol vo štvrtok nové historické maximum, keď prekonal hranicu 25.000 bodov. Stalo sa tak len päť týždňov po tom, ako prvýkrát v histórii prekonal 24.000 bodov. Index nahor potiahli pozitívne údaje o vývoji na americkom trhu práce za mesiac december. Podľa informácií inštitútu ADP, ktorý zverejňuje údaje za súkromný sektor, vytvorili súkromní zamestnávatelia v USA v decembri celkovo 250.000 nových pracovných miest. To znamená najvyšší počet nových pracovných pozícií za posledných deväť mesiacov. Ekonómovia počítali so vznikom len okolo 190.000 nových pracovných miest. Dow Jones sa do 17.43 h SEČ zvýšil o 0,6 % (153 bodov) na 25.077 bodov. Okrem indexu Dow Jones vzrástli aj širší index Standard & Poor's 500 a technologický index Nasdaq. Index S&P 500 sa zvýšil o 0,5 % na 2726 bodov a index Nasdaq o 0,2 % na 7080 bodov.


Sudánska armáda a demonštranti podpísali konečnú dohodu o prerozdelení moci

Sobotná dohoda vydláždila cestu prechodu k civilnej vláde.

KÁHIRA. Sudánska armáda a prodemokratické hnutie podpísali v sobotu konečnú dohodu o prerozdelení moci. Stalo sa tak počas slávnostnej ceremónie v hlavnom meste Chartúm. Sobotná dohoda dláždi cestu prechodu k civilnej vláde po zvrhnutí dlhoročného autoritárskeho prezidenta Umara al-Bašíra armádou. Na základe dohody vznikne spoločná vojensko-civilná rada, ktorá bude vládnuť niečo vyše troch rokov, než sa uskutočnia nové voľby. Dokument tiež zriaďuje kabinet menovaný aktivistami, ako aj legislatívny orgán, ktoré vzniknú do troch mesiacov.Lídri protestov viedli rokovania s armádou dlhé týždne, ktoré sprevádzali masové demonštrácie. Cieľom dohody je prelomiť politický pat, ktorý v krajine vznikol po aprílovom zvrhnutí al-Bašíra.


Dva slovenské tímy budú v Európskej lige medzi nasadenými

Žreb sa uskutoční v pondelok 19. júna v sídle Európskej futbalovej únie.

BRATISLAVA. Futbalisti Slovana Bratislava a AS Trenčín pôjdu na žreb 1. a 2. predkola Európskej lige 2017/18 v pozícii nasadených tímov, MFK Ružomberok bude medzi nenasadenými. Informoval o tom portál fortunaliga.sk. 29. júna a 6. júla Žreb sa uskutoční v pondelok 19. júna v sídle Európskej futbalovej únie (UEFA) vo švajčiarskom Nyone. Na štadión Ružomberka tak môže prísť súper zvučnejšieho mena Glasgow Rangers, Crvena zvezda Belehrad, Ferencváros Budapešť, dánsky FC Midtjylland, či Levski Sofia. Slovan a Trenčín preveria na úvod papierovo o niečo slabší súperi. V hre sú napríklad luxemburské kluby Fola Esch a Differdange 03, Lincoln Red Imps z Gibraltáru, či UE Sant Julia z Andorry, no i Partizani Tirana, írsky Cork City, kosovská FC Priština, alebo Vasas Budapešť. Zápasy 1. predkola druhej najprestížnejšej európskej súťaže sú na programe 29. júna a 6. júla. Druhé je na programe 13. a 20. júla.


Troch ekvádorských vojakov zabila bomba počas hliadky na hranici

Armáda zatiaľ nevie, kto stojí za incidentom na hraniciach s Kolumbiou.

QUITO. Explózia doma vyrobenej bomby v Ekvádore si vyžiadala smrť troch vojakov. Ďalších sedem utrpelo zranenia. Vojaci boli na hliadke pri hranici s Kolumbiou. Zástupcovia armády zatiaľ nevedia, kto stojí za utorkovým incidentom. V krajine tento rok narastá počet podobných prípadov, ktoré úrady pripisujú drogovým gangom.Prezident Lenín Moreno tento týždeň oznámil, že na hranice vyslal dvanásťtisíc vojakov, čo je približne desať percent z celkového počtu vojakov a policajtov v krajine.Cez Ekvádor vedie hlavná transportná cesta pašerákov kokaínu z Kolumbie.


Razie v Mexiku sa zúčastnili stovky policajtov. Našli dve a pol tony marihuany

MEXIKO. Zhruba 2,5 tony marihuany a dve laboratória na výrobu metamfetamínu našli počas rozsiahlej razie v mexickom hlavnom meste v neslávne známej štvrti Morelos. Na razii v troch budovách v chudobnej štvrti v severnej časti hlavného mesta Mexika sa v utorok skoro ráno zúčastnilo viac ako 600 mestských policajtov a 147 príslušníkov federálnej námornej pechoty. Šéf polície Omar García Harfuch uviedol, že počas akcie zatkli 26 mužov a päť žien a zhabali približne 20 strelných zbraní, päť granátov a granátomet.


V Grécku došlo k stretom medzi políciou a ľavicovými extrémistami

Anarchisti hádzali na policajtov desiatky zápalných fliaš aj zábavnú pyrotechniku.

ATÉNY. Jeden policajt utrpel zranenia pri potýčkach ľavicových extrémistov s poriadkovými silami, ku ktorým došlo v noci na sobotu vo štvrti Exarchia v gréckej metropole Atény. Informovala o tom agentúra DPA. Anarchisti hádzali na policajtov desiatky zápalných fliaš, zábavnú pyrotechniku a ďalšie predmety. Okoloidúci z problematickej štvrte v panike utekali. Situácia sa následne v sobotu ráno upokojila. Mestská časť Exarchia je baštou aténskych anarchistov. V uplynulých rokoch dokonca viaceré banky, ale aj pošta uzavreli tamojšie filiálky a množstvo ľudí sa odsťahovalo. Domáci, ktorí tam naďalej bývajú, proti miestnym pomerom pravidelne protestujú. Párty anarchistov sa často končia útokmi na políciu, ktorá odpovedá použitím slzotvorného plynu.


Záborský strelil vo fínskej lige víťazný gól sekundu pred koncom

Krivošík sa v druhom zápase do štatistík nezapísal.

HELSINKI. Slovenský útočník Tomáš Záborský strelil víťazný gól tímu SaiPa Lappeenranta proti Ässätu Pori v utorkovom zápase fínskej Liigy. Sekundu pred koncom zavŕšil skóre na 4:3. Záborský využil chybu obrancu a pohotovou strelou v poslednej možnej chvíli zabránil predĺženiu. SaiPa je v súťaži na 5. mieste so stratou 15 bodov na lídra Tapparu Tampere. Filip Krivošík z Hämeenlinny sa v druhom utorkovom zápase nezapísal do štatistík, HPK zvíťazilo vo Vaase 3:1


Ekonómovia z Nemecka a Francúzska požadujú reformu eurozóny

BERLÍN. Poprední ekonómovia z Nemecka a Francúzska sa vyslovili za reformu eurozóny. Experti napríklad požadujú, aby sa komplikované dlhové pravidlá Maastrichtskej zmluvy nahradili systémom jednoduchších predpisov, uviedol nemecký týždenník Der Spiegel. Ekonómovia navyše chcú viac moci pre inštitúcie eurozóny a pravidlá insolvencie pre štáty. To má zabrániť krajinám eurozóny, aby sa príliš zadlžovali. Celkovo je podľa ekonómov potrebná kombinácia "trhovej disciplíny a zdieľania rizík", citoval týždenník z 33-stránkovej analýzy, ktorá má byť predložená na budúci týždeň. Experti sú však rezervovaní ohľadom separátneho rozpočtu pre eurozónu, čo navrhol francúzsky prezident Emmanuel Macron. Takýto rozpočet by síce mohol stabilizovať ekonomiku, ale vyžadoval by politicky schodné rozhodnutia o rozdelení úloh medzi eurozónou, Európskou komisiou (EK) a národnými štátmi. Namiesto toho by mal existovať záchranný fond s obmedzenými prostriedkami, ktorý by členským krajinám poskytoval pomoc v časoch hlbokej hospodárskej krízy. Trvalé transfery však ekonómovia odmietajú. Medzi skupinu ekonómov, ktorí vypracovali odporúčania reforiem, patria napríklad šéf inštitútu Ifo Clemens Fuest, šéf inštitútu DIW Marcel Fratzscher, ekonómka Agnes Bénassy-Quéréová z Paris School of Economics alebo Macronov poradca Jean Pisani-Ferry.


STĹPČEK ŠÉFREDAKTORKYNech hanba po hlasovaní o kandidatúre Fica nie je kolektívna

Minúta po minúte

Rozhádaná koalícia

Scenáre vývoja

Stĺpček šéfredaktorky

Komentár Tkačenka

Podcast

Chýbajúce roky v právnickej praxi nie sú jediným problémom kandidatúry Roberta Fica na pozíciu ústavného sudcu. Tak ako Fico nie je jediným problémom tejto voľby. Diškurz o Ficovi zároveň neomylne naznačuje, že vládny Smer svoj tieň neprekročí a významné sudcovské pozície vníma ako výsluhový dôchodok. Pre svojho šéfa, ktorý je presvedčený, že mu pozícia šéfa Ústavného súdu jednoducho patrí. Lebo to tak dohodol so svojou stranou. A ktovie ešte s kým. Ak by sa zrazu odhalili všetky dohody, tlaky, prehovárania, nahovárania, obchody či vydierania, ktoré sa naviazali na ústavnú kandidatúru verejnosťou odmietnutého Fica, tak by sa národ asi zvíjal od nevoľnosti dlhšie, než trvalo dohadovanie, či 13,5 môže byť 15. Expremiér ani na chvíľu nepripustil, že voľba ústavných sudcov by mohla byť iná než politická. Na základe dohody medzi stranami. Nie svedomia alebo morálky. A preto chce Smer poslancov ukryť v tajnej voľbe. Aby prípadná hanba bola kolektívna. A tak len verejná voľba umožní, aby volič videl predstavu poslancov o ľudských kvalitách, morálke a profesionálnej zdatnosti. O tom, či chápu, že krajina potrebuje silnú hrádzu, aby sa napríklad parlament nestal výrobnou halou pre zákony na objednávku mocných. A aby sa informácia, kto a ako hlasoval v kľúčovej voľbe, uložila do pamäti národa, keďže s následkami tohto hlasovania bude krajina žiť dlhšie než jedno desaťročie.